ישיבת מליאה, כנסת 19, פרוטוקול מספר 182, 2014-11-25 00:00

יולי יואל אדלשטיין: חברי הכנסת, היום ג' בכסלו תשע"ה, 25 בנובמבר 2014, אני מתכבד לפתוח את ישיבת הכנסת.

יולי יואל אדלשטיין: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הנני מתכבדת להודיעכם, כי הונחו היום על שולחן הכנסת – לקריאה ראשונה, מטעם הכנסת:

ירדנה מלר-הורוביץ: הצעת חוק הביטוח הלאומי (תיקון מס' 160) (פטור מדמי ביטוח לחיילים משוחררים), התשע"ה–2014, של חבר הכנסת אלעזר שטרן.

ירדנה מלר-הורוביץ: ההסכמים הבאים: הסכם בדבר הפקה משותפת של סרטי קולנוע בין מדינת ישראל ובין ממשלת הרפובליקה האיטלקית; הסכם בדבר הפקה משותפת של סרטי קולנוע בין מדינת ישראל ובין ממשלת הרפובליקה הארגנטינית; הסכם שיתוף פעולה דו-צדדי במחקר ופיתוח טכנולוגי ותעשייתי בין ממשלת מדינת ישראל לבין ממשלת רומניה; הסכם שיתוף פעולה במחקר ופיתוח תעשייתי בין ממשלת מדינת ישראל לבין ממשלת מדינת אוהיו; הסכם שיתוף פעולה דו-צדדי במחקר ופיתוח תעשייתי בין ממשלת מדינת ישראל לבין ממשלת מדינת מישיגן.

ירדנה מלר-הורוביץ: תודה.

יולי יואל אדלשטיין: תודה למזכירת הכנסת.

יולי יואל אדלשטיין: חברי הכנסת – נאומים בני דקה.

יולי יואל אדלשטיין: מי שמעוניין להשתתף יכול להצביע לצורך ההרשמה.

יולי יואל אדלשטיין: פתחתי את ההצבעה, בבקשה.

יולי יואל אדלשטיין: חבר הכנסת איתן כבל יפתח את הנאומים – בבקשה, אדוני, אם אתה כבר עומד אז תיגש למיקרופון ותתחיל.

איתן כבל: אדוני היושב-ראש, גברתי השרה, חברותי וחברי חברי הכנסת, האמת, התלבטתי אם לעשות קמפיין לחבר הכנסת דני דנון, אבל החלטתי, למרות שזה מביך, בכל זאת אעשה זאת, ואני אתייחס לדברים שכתב – המנון "התקווה" על-פי השמאל.

איתן כבל: אדוני היושב-ראש, זה מתייחס גם לדברים שאתה אמרת כאן – – –

יעל גרמן: למה אתה טורח לענות – – –

איתן כבל: ברשותך, אני רוצה לומר בכל זאת כי זה מתחבר – – –

יעל גרמן: אתה יורד לרמה.

איתן כבל: אני מתנצל שאני יורד יותר נמוך ממה שאני, אז ברשותך.

יולי יואל אדלשטיין: מה אמרתי, אדוני?

איתן כבל: לא, ההפך, נהפוך הוא.

איתן כבל: אני רוצה לבוא ממקום שמחזק, בהמשך לדברים שאדוני היושב-ראש דיבר עליהם בשבוע שעבר מעל הבמה לגבי הצורך להרגיע, לדבר נמוך – נמוך במובן הנכון של המילה.

איתן כבל: הדברים שקרו עם נשיא המדינה ביחס לשיר של עמיר בניון, מבלי לפתוח את הדיון כאן; המנון "התקווה" על-פי השמאל – אדם שהיה סגן שר הביטחון.

איתן כבל: אני קורא ליושב-ראש הכנסת, לנו, כולנו פה, להדיר מתוכנו דיבור כזה.

איתן כבל: לא הוא – ואמרתי את זה כאן גם בשבוע שעבר, בדיוק מכאן: זה כל כך לא ראוי, כל כך לא מכובד שבבית הזה השיח נהיה שיח של טוקבקיסטים, אין אפילו רמה.

איתן כבל: אתה רוצה לומר משהו, אתה רוצה שתהיה אמירה, גם חריפה, גם קשה, אמור אותה בצורה מכובדת.

איתן כבל: להדיר קבוצה שלמה במדינת ישראל, בעם ישראל?

איתן כבל: זה פשוט לא נכון, זה מביש.

איתן כבל: אני אומר, אם זה לא היה דני דנון, הייתי כותב פה איזושהי אמירה.

איתן כבל: את יודעת מה, גברתי השרה?

איתן כבל: גם כשזה דני דנון, כי הוא יושב פה, צריך שתיאמר אמירה ברורה וחד-משמעית, גם בעניינים כאלה.

איתן כבל: תודה.

יולי יואל אדלשטיין: תודה לחבר הכנסת איתן כבל.

יולי יואל אדלשטיין: חבר הכנסת דב ליפמן – בבקשה, אדוני.

יולי יואל אדלשטיין: אחריו – חבר הכנסת עפו אגבאריה.

דב ליפמן: כבוד היושב-ראש, גברתי השרה, כחלק מציון יום המאבק באלימות כלפי נשים, רציתי לקרוא מונולוג של אישה מוכה: "יום אחד כאשר תליתי כביסה בחוץ, הרגשתי צמרמורת בגבי.

דב ליפמן: מישהו עמד מאחורי, נועץ בי מבטים, הפניתי את פני במהרה.

דב ליפמן: הדם אזל בבת אחת מפני וכאילו חטפתי שיתוק.

דב ליפמן: צרחה אילמת נפלטה מגרוני.

דב ליפמן: 'חשבת שלא אמצא אותך', אמר, ופניו השחירו מזעם.

דב ליפמן: 'ממני לא בורחים', הוא אמר.

דב ליפמן: קפאתי על מקומי.

דב ליפמן: הוא אחז בי בחוזקה ושאל: איפה הילדה שלי?

דב ליפמן: 'לעולם לא אגלה לך', אמרתי, ומייד הרגשתי את אגרופו בפני.

דב ליפמן: הוא החל גורר אותי לכיוון רכבו, התנגדתי וזה כאב יותר.

דב ליפמן: הוא משך אותי משערותי בחוזקה והחל מכה בי בטירוף דקות ארוכות.

דב ליפמן: חשבתי שהוא הולך לרצוח אותי.

דב ליפמן: המכות פסקו לפתע בבת אחת.

דב ליפמן: שמעתי קולות, פתחתי את עיני וראיתי שוטרים אוזקים אותו.

דב ליפמן: הוא נכלא לשלוש שנים, אני כלואה לנצח נצחים בפחד נוראי".

דב ליפמן: הלוואי שנעבוד ביחד ככנסת, כממשלה, כמדינה, שלא נמשיך לשמוע סיפורים כאלה ושלא יהיה צורך בעתיד בציון יום המאבק באלימות כלפי נשים במדינת ישראל.

דב ליפמן: תודה רבה.

יולי יואל אדלשטיין: תודה לחבר הכנסת דב ליפמן.

יולי יואל אדלשטיין: חבר הכנסת עפו אגבאריה, ואחריו – חבר הכנסת חמד עמאר.

עפו אגבאריה: אדוני היושב-ראש, גברתי השרה, חברי חברי הכנסת, אני שוב מדבר על תופעות הגזענות, שהיינו עדים להן בשבוע האחרון.

עפו אגבאריה: זה התחיל מראש עיריית אשקלון איתמר שמעוני והשיר של עומר בניון הזמר – – –

יעל גרמן: עמיר.

עפו אגבאריה: כן, עמיר בניון.

עפו אגבאריה: ואנחנו זוכרים את משחק הכדורגל שהיה בסח'נין והאוהדים שקראו, בתוך סח'נין, "מוות לערבים", וההרס שהם עשו בתוך האיצטדיון.

עפו אגבאריה: קודם כול, אני אומר שזה מתחיל לא מדעת העם אלא מדעת המנהיגים.

עפו אגבאריה: ואם זה מתחיל מהכנסת הזו בחוק הלאום, וראינו את זה אתמול בהתנהגותו של היושב-ראש חבר הכנסת פייגלין, בצורה כזאת נגד חברי הכנסת הערבים – אז זה מתחיל מפה.

עפו אגבאריה: אין עם גזען, יש מנהיגים גזענים.

עפו אגבאריה: ולכן, אם אנחנו בכנסת הזאת לא נגדע את הגזענות פה, זה ימשיך ויתחולל במקומות אחרים.

עפו אגבאריה: אני רוצה לשבח את עמדתו של נשיא המדינה, שראה לנכון לבטל את הופעתו של עמיר בניון.

עפו אגבאריה: אני חושב שבזה הוא נותן את הדוגמה למנהיגים ולפוליטיקאים בעלי קומה.

עפו אגבאריה: אבל אני מצר על הצהרתו של חבר הכנסת אורי אורבך, שתמך, והוא מחרים את הטקס הזה כתמיכה בגזען שהביא את השיר הזה.

עפו אגבאריה: לכן, אני מאוד מקווה, שבכנסת נתעורר ודווקא מפה יצא השכל הישר.

יולי יואל אדלשטיין: תודה לחבר הכנסת עפו אגבאריה.

יולי יואל אדלשטיין: חבר הכנסת חמד עמאר – בבקשה, אדוני, ואחריו – חבר הכנסת מנחם אליעזר מוזס.

חמד עמאר: אדוני היושב-ראש, חברי חברי הכנסת, בשבוע שעבר קראתי מאמר של עיתונאי בשם ירון לונדון, שכתב על העדה הדרוזית כתבה מאוד קשה.

חמד עמאר: אני אצטט את אחד הדברים שהוא אמר: הדרוזים הפכו לשכירי חרב של המדינה היהודית.

חמד עמאר: אנחנו לא שכירי חרב.

חמד עמאר: אנחנו חלק מהמדינה.

חמד עמאר: נמשיך להיות חלק מהמדינה.

חמד עמאר: נמשיך לשרת בצבא, להילחם למען המדינה, כי אנחנו חלק מהמדינה.

חמד עמאר: לשמחתי, השבוע קראתי התנצלות שלו, גם במאמר, שבו הוא אמר: טעיתי, שגיתי, אני מתנצל בפני העדה הדרוזית.

חמד עמאר: הייתי מעדיף לא לקרוא את ההתנצלות שלך, כי לא הייתי רוצה לראות את הכתבה שלך.

חמד עמאר: והנושא השני, אדוני היושב-ראש, שאני רוצה לדבר עליו: היום קיימנו דיון בוועדת הפנים בנושא חלקות לחיילים משוחררים.

חמד עמאר: באותו דיון התברר שיש יישובים שקרוב ל-23 שנים לא חולק בהם מגרש אחד – דוגמת עוספיא, שרק בשנת 1991 חולק מגרש; ראמה, שמ-1995 לא חולק אף מגרש, והרשימה ארוכה.

חמד עמאר: לכן אני קורא לשר הבינוי והשיכון, ואתמול שינינו את השם של המשרד למשרד הבינוי, שיתחיל לבנות במגזר הדרוזי ולעזור למגזר הדרוזי.

חמד עמאר: תודה רבה.

יולי יואל אדלשטיין: תודה לחבר הכנסת חמד עמאר.

יולי יואל אדלשטיין: חבר הכנסת מנחם אליעזר מוזס – בבקשה, אדוני.

יולי יואל אדלשטיין: אחריו – חברת הכנסת רינה פרנקל.

מנחם אליעזר מוזס: אדוני היושב-ראש, ברוך שובך לישראל.

מנחם אליעזר מוזס: אני מבין שהיית במעמד שלוחי חב"ד בניו-יורק.

יולי יואל אדלשטיין: תודה.

יולי יואל אדלשטיין: ברוכים הנמצאים.

מנחם אליעזר מוזס: זכיתי לפני שנתיים להיות במעמד האדיר הזה.

מנחם אליעזר מוזס: כן, אלה שליחים אמיתיים של עם ישראל, בכל מקום, בכל פינה.

מנחם אליעזר מוזס: ובכן, סקר שהתפרסם היום אומר ש-95% מהעניים סבורים שלא ייחלצו מהעוני; 61% מהעניים אומרים כי בשנה האחרונה הורע מצבם עוד יותר.

מנחם אליעזר מוזס: העניים נהיו עניים יותר, והכי חמור – שאחד מכל ארבעה עניים מכיר מקרוב מישהו ששקל אפילו להתאבד בשל מצבו הכלכלי.

מנחם אליעזר מוזס: המחקר מראה שמשפחה עם שני ילדים צריכה 11,300 ש"ח לחודש על מנת להתקיים.

מנחם אליעזר מוזס: המצב הכלכלי בכי רע, מחירי הדיור עולים ודירוג האשראי הבין-לאומי יורד; לעומת זאת, יוקר המחיה עולה ועולה.

מנחם אליעזר מוזס: אבל מה מעניין את הממשלה הכושלת הזאת?

מנחם אליעזר מוזס: חוק הלאום, חוק הגיור – דברים שבכלל לא מעניינים, שלא מעניינים את האזרח.

מנחם אליעזר מוזס: בפתיחת המושב היה סקר: במה מצפה האזרח מהח"כים שיטפלו?

מנחם אליעזר מוזס: 80% אמרו יוקר המחיה, 50% – חוץ וביטחון, 4% בלבד – דת ומדינה.

מנחם אליעזר מוזס: והממשלה הזאת מצליחה להפוך את היוצרות ולתעתע בציבור אזרחיה.

מנחם אליעזר מוזס: הממשלה הזאת צריכה לסיים את דרכה, ומהר.

מנחם אליעזר מוזס: תודה.

יולי יואל אדלשטיין: תודה לחבר הכנסת מנחם אליעזר מוזס.

יולי יואל אדלשטיין: חברת הכנסת רינה פרנקל – בבקשה, גברתי.

יולי יואל אדלשטיין: אחריה – חבר הכנסת אבו עראר.

רינה פרנקל: אדוני היושב-ראש, גברתי שרת הבריאות יעל גרמן, חברי חברי הכנסת, היום אנו מציינים בכנסת את יום ההפטיטיס הבין-לאומי – מחלה אשר אנשים רבים לא מודעים לקיומה וחשוב שיכירו אותה.

רינה פרנקל: אני מברכת את חבר הכנסת אברהם מיכאלי על היוזמה לציין את היום הזה בוועדת העבודה, הרווחה והבריאות ובוועדת העלייה והקליטה.

רינה פרנקל: כ-100,000 אנשים, נכון להיום, חולים בהפטיטיס C, 80% מתוכם עולים מחבר המדינות או מאתיופיה.

רינה פרנקל: באתי לכאן כנציגת העולים מחבר המדינות, אשר נמצאים בקבוצת סיכון לחלות בהפטיטיס C.

רינה פרנקל: אחת הבעיות עם המחלה הזאת היא שקשה לאבחן אותה בזמן.

רינה פרנקל: המחלה יכולה לעבור במגע עם דם או באמצעות מחטים וציוד רפואי לא סטרילי.

רינה פרנקל: לכן, חשוב להיות מודעים וללכת להיבדק.

רינה פרנקל: מדובר בבדיקה פשוטה שעולה 32 שקלים ונמצאת בסל הבריאות.

רינה פרנקל: נכון להיום, אין חיסון לנגיף מסוג זה, ולכן המודעות למחלה יכולה להציל חיים – כמו גם ללכת ולהיבדק.

רינה פרנקל: כך גם אני עשיתי היום: הלכתי ונבדקתי.

רינה פרנקל: חשוב לזכור שמודעות ומעקב אחרי המחלה ימנעו סיכונים עתידיים.

רינה פרנקל: תודה רבה.

יולי יואל אדלשטיין: תודה לחברת הכנסת רינה פרנקל.

יולי יואל אדלשטיין: חבר הכנסת אבו עראר – בבקשה, אדוני.

יולי יואל אדלשטיין: אחריו – חבר הכנסת מאיר שטרית.

טלב אבו עראר: היושב-ראש, חברי חברי הכנסת, מכובדתי השרה, בעת שנתניהו מתסיס את האזור ומחריף את ההסתה וההדרה נגד האוכלוסייה הערבית בארץ בחוקים גזעניים כדוגמתו של חוק הלאום, שעצם הצעתו והעלאתו באו במיוחד בעת שהיא כל כך מתוחה ומסוכסכת – זה מראה ומוכיח שיש כאן ראש ממשלה חסר כל אחריות, שמעדיף את השמירה על כיסאו, על מעמדו הפוליטי, על כל כללי הדמוקרטיה ורומס כל זכות של החברה הערבית בארץ הזאת.

טלב אבו עראר: מנגד, אני רואה שכבוד נשיא המדינה מגלה אחריות כאשר הוא מחליט החלטה אמיצה על ביטול הופעתו במשכן נשיא המדינה של הזמר עמיר בניון, שבחר, הזמר הזה בחר לשיר שיר שנאה, שיר של גזענות, שיר הסתה נגד אזרחים ערבים.

טלב אבו עראר: נדמה לי שמקומו של זמר קיצוני זה צריך להיות בכלא, ולא במקום חופשי.

טלב אבו עראר: לכן, אני אבקש להעמיד אותו לדין.

טלב אבו עראר: ואני מוחה, מוחה כל כך, באמת, נגד דבריו של השר אורבך, שאנחנו רואים בו שר צנוע, שרואה בשיר של הסתה זו חופש ביטוי.

טלב אבו עראר: אוי ואבוי אם היה במקום הזמר הזה אזרח ערבי או זמר ערבי שאמר פחות מהמילים, מההסתה הזאת.

טלב אבו עראר: מה היה אומר השר אורבך?

טלב אבו עראר: ושאר השרים?

טלב אבו עראר: היו אומרים שזה מחבל.

טלב אבו עראר: אבל על זמר שמסית, שקורא לרצח ערבים וככה מסית בצורה בוטה, בצורה ברורה – הוא ממשיך.

טלב אבו עראר: אפילו השרה לבני: נכון, השיר הזה מקומם אבל אני אוהבת, מתה על השירים של הזמר הזה.

יולי יואל אדלשטיין: תודה.

קריאה: – – –

יולי יואל אדלשטיין: תודה לחבר הכנסת אבו עראר.

יולי יואל אדלשטיין: חבר הכנסת מאיר שטרית, ואחריו – חבר הכנסת בועז – סליחה, אחריו חבר הכנסת מסעוד גנאים.

יולי יואל אדלשטיין: בפעם הבאה אל תצביע נגד, ואז אני אראה אותך לפני זה, חבר הכנסת גנאים.

מאיר שטרית: אדוני היושב-ראש, מצבם של החוסכים בקופות הפנסיה לא רק שלא נהיה יותר טוב; הוא נהיה יותר רע מיום ליום.

מאיר שטרית: אני הצגתי מעל במת הכנסת הצעת חוק, שלצערי לא עברה.

מאיר שטרית: בין 2005 ל-2011, מאז שהפריטו את קופות הפנסיה והגמל, הקופות האלה גבו דמי ניהול בשיעור של 11 מיליארד שקל.

מאיר שטרית: שאלתי כמה הציבור הרוויח בקופות האלה, כלומר כמה כסף הציבור הרוויח מחסכונות הפנסיה שלו.

מאיר שטרית: התשובה, אדוני, במונחים ריאליים: אפס.

מאיר שטרית: לכן, לא היה ברור לי איך כל מנהלי הקופות האלה שמקבלים – ומניתי את שמותיהם וכמה המשכורות שלהם – בין 5 מיליון שקל לשנה לבין 25 מיליון שקל לשנה, וקונים אג"חים קונצרניים, ואחר כך עושים תספורות והם שותקים – איך הם ממשיכים בעבודה שלהם?

מיקי לוי: – – –

מאיר שטרית: זה מה שאני אומר: דמי הניהול.

מאיר שטרית: על דמי הניהול האלה הם גבו 11 מיליארד שקל מהציבור.

מאיר שטרית: ואני, אדוני היושב-ראש, קורא לממשלה לעשות רוורס ולחזור ולהקים קופת פנסיה ציבורית עם תשואה מינימלית, איזושהי, שלפחות ציבור החוסכים לא ייפול מחר לנטל על המדינה ויוכל לחיות בכבוד גם כשהוא יוצא, פורש לגמלאות.

מאיר שטרית: המצב הנוכחי מסכן את עתידם של הרבה אזרחים בארץ, ואני מקווה שהממשלה אכן תעשה מעשה בעניין.

יולי יואל אדלשטיין: תודה לחבר הכנסת שטרית.

יולי יואל אדלשטיין: חבר הכנסת בועז טופורובסקי, ואחריו – חבר הכנסת נחמן שי.

קריאה: – – –

יולי יואל אדלשטיין: עוד פעם, אמרתי לך: אל תצביע נגד בפעם הבאה.

יולי יואל אדלשטיין: אני תמיד בעד הבעדניקים, אתה יודע.

יולי יואל אדלשטיין: אחרי חבר הכנסת טופורובסקי יעלה חבר הכנסת מסעוד גנאים.

בועז טופורובסקי: אדוני היושב-ראש, תודה, השבוע, מיום שלישי שעבר, 18 בנובמבר, ועד היום, 25 בנובמבר, נהרגו שמונה בני-אדם בשש תאונות דרכים קטלניות.

בועז טופורובסקי: ביום חמישי, 20 בנובמבר, נהרג רוני פולונסקי, בן 32, תושב חריש, מפגיעת רכב שבו נהגה צעירה בת 20 בכביש 65, סמוך לגן-שמואל; באותו יום נפצע שוטר באגף התנועה, רב-סמל בכיר יניב אסרף, בן 41, מפגיעת רכב בצומת ערוער, בשעה שרכב על אופנועו.

בועז טופורובסקי: יניב נפטר מאוחר יותר מפצעיו בבית-החולים והותיר אחריו אישה וארבעה ילדים.

בועז טופורובסקי: ביום שבת, 22 בנובמבר, נהרג נהג חדש בן 19 בכביש 854 בין תפן לכפר ירכא; באותו יום שבת נהרג נהג רכב בן 38 בצומת הדואר, סמוך ליישוב נעלה שבשומרון, בתאונה שבה היו מעורבים שלושה כלי רכב.

בועז טופורובסקי: אתמול, 24 בנובמבר, נהרגו שלושה פלסטינים ושמונה אחרים נפצעו בתאונת דרכים בין שלושה כלי רכב בכביש 398 לכיוון תקוע, ליד שכונת הר-חומה שבירושלים.

בועז טופורובסקי: הבוקר נהרג אדם נוסף בתאונת דרכים בין רכבו למשאית סמוך לבסיס נווה-יאיר שבאזור נווה-צוף.

בועז טופורובסקי: נכנסנו השבוע לתחילתה של מערכת חורפית, שאת סימניה, לצערי, אנו רואים במספר הרב של תאונות הדרכים וההרוגים.

בועז טופורובסקי: על מזג האוויר והגשמים להיות כנורת אזהרה מעל ראשנו כאשר אנו יוצאים לכביש.

בועז טופורובסקי: על כולנו לנהוג לאט יותר, להדליק אורות בכל שעות היממה, לשמור מרחק מהרכב שלפנינו, להימנע ככל האפשר מעקיפות, לשים לב להולכי הרגל ולוודא שהרכב תקין לחורף.

בועז טופורובסקי: חורף בטוח.

בועז טופורובסקי: תודה.

יולי יואל אדלשטיין: תודה לחבר הכנסת בועז טופורובסקי.

יולי יואל אדלשטיין: בבקשה, חבר הכנסת מסעוד גנאים.

יולי יואל אדלשטיין: אני מתנצל בפניך שפעמיים קראתי לך – בבקשה, אדוני.

יולי יואל אדלשטיין: אחריו – חבר הכנסת נחמן שי.

מסעוד גנאים: אדוני היושב-ראש, כבוד השרה, חברי חברי הכנסת, ביום ראשון שעבר הסתיימה בשלום יחסי אם כל המערכות – אום כול אל-מעארכ.

מסעוד גנאים: מלחמת העולם, ברוך השם, הסתיימה.

מסעוד גנאים: כוונתי למשחק הכדורגל בין "איחוד בני סח'נין" לבין "בית"ר ירושלים".

מסעוד גנאים: המשחק, לשמחתי, נגמר בניצחון לסח'נין, אבל עוד פעם, אחרי המשחק ראינו את ממדי ההרס ה"בית"רי", וראינו שהוא מונע משנאה ומגזענות.

מסעוד גנאים: ראינו את האלימות, הבריונות והוונדליזם של אוהדי "בית"ר", או חלק מהם.

מסעוד גנאים: הם השחיתו את האוטובוס שהסיע אותם, הרסו את חדרי השירותים.

מסעוד גנאים: הנזקים נאמדים בעשרות-אלפי שקלים.

מסעוד גנאים: אבל חמור מזה – הקריאות והקללות, שהתחילו ב"מוות לערבים" והסתיימו בהלל לרוצח יגאל עמיר.

מסעוד גנאים: אני שואל – מתי מטפלים במפלצת הזו ובהרס שהיא זורעת.

מסעוד גנאים: תודה.

יולי יואל אדלשטיין: תודה לחבר הכנסת מסעוד גנאים.

יולי יואל אדלשטיין: חבר הכנסת נחמן שי, ואחריו – חברת הכנסת עליזה לביא.

נחמן שי: אדוני היושב-ראש, חברי חברי הכנסת, הגיע לידי מסמך סודי שנקרא "מגילת העצמאות של מדינת ישראל".

נחמן שי: זה לא נפוץ בהרבה מקומות.

נחמן שי: ספרתי במסמך הזה 25 פעמים שבהן מוזכרות המילים "יהודי", "יהודית", "עברי", "ארץ-ישראל" ו"ציוני".

נחמן שי: זה הנייר הזה.

נחמן שי: אין על פני כדור-הארץ אדם אחד שיכול להטיל ספק בעובדה שהמסמך הזה מגשים את החלום הציוני – מכונן את קיומה של מדינת העם היהודי בארץ-ישראל.

נחמן שי: לא יכול להיות.

נחמן שי: אחרת מישהו לא קורא, או שהוא הופך מילים.

נחמן שי: במילים אחרות, אדוני היושב-ראש, אני מכבד את החוק החדש הזה, שעומד, אבל אני חושב שהוא פשוט מיותר.

נחמן שי: אנחנו בזה פותחים פתח להטיל ספק אם בכלל יש לעם היהודי זכות למדינה משלו בארץ-ישראל.

נחמן שי: הקולות שעלו אתמול מארצות-הברית – אני חושב שזה לקח להם הרבה זמן לומר את זה – גם מביעים חשש אחר, שמא מתוך רצון כל כך גדול להכתיר את מדינת ישראל כמדינה יהודית אנחנו פוגעים במקום אחר, בעמוד אחר, חיוני כל כך, שהבית הזה מייצג אותו, וזה היסוד הדמוקרטי, ומתוך רצון כל כך גדול אנחנו מזיקים ליסודות של המדינה שאנחנו חיים בה.

נחמן שי: ולכן אני מבקש, פונה אל כל יוזמי החוק הזה, אל ראש הממשלה, שנותן לו יד מטעמים שאני לא מבין: בואו נניח לעניין הזה.

נחמן שי: נמשיך לחיות פה עוד אלפי שנים במדינה יהודית.

נחמן שי: 25 פעם במגילת העצמאות, לא יכולה להיות הוכחה יותר חזקה מזו.

יולי יואל אדלשטיין: תודה לחבר הכנסת נחמן שי.

יולי יואל אדלשטיין: חברת הכנסת עליזה לביא.

יולי יואל אדלשטיין: אחריה – חבר הכנסת באסל גטאס.

עליזה לביא: אדוני היושב-ראש, תודה, גברתי השרה, חברותי וחברי חברי הכנסת, היום, כמו שציינו קודמי, זה יום של ההתמודדות, המאבק באלימות נגד נשים, היום הבין-לאומי.

עליזה לביא: אנחנו ייחדנו לכך בוועדה לקידום מעמד האישה ישיבה מיוחדת, ואני רוצה לשתף אתכם בנושא שבחרנו.

עליזה לביא: אנחנו בחרנו את זירת האלימות החדשה-ישנה, שהולכת ונהיית הרבה יותר מורכבת לפענוח ולפיצוח.

עליזה לביא: זירת האינטרנט חשופה לפגיעה, לאלימות, לפגיעה מינית.

עליזה לביא: יש פחות מודעות: בבתי-הספר הנושא לא נלמד; בבתים הוסרה האחריות עד כדי כך שלמעשה הורים מספרים שהם לא ניגשים לחדר הפרטי של הילד, של הילדה, של הנער, של הנערה, משום שזה החדר הפרטי.

עליזה לביא: אבל הכללים השתנו.

עליזה לביא: החדר הפרטי הפך להיות מרחב ציבורי.

עליזה לביא: רבות מהפגיעות קורות בתוך המרחב הביתי, או לפחות מתחילות שם.

עליזה לביא: נכון, נפתחה יחידת סייבר במשטרת ישראל, הרבה בעקבות העבודה, גם של הכנסת, של חברים קודמים בוועדה לקידום מעמד האישה ולשוויון מגדרי, ואנחנו ממשיכים.

עליזה לביא: אבל היחידה מאוד מאוד קטנה, מצומצמת.

עליזה לביא: מספר התקנים, אדוני היושב-ראש, אינו מאפשר למעשה התמודדות עם הנושא.

עליזה לביא: אני קוראת מכאן להרחיב את יחידת הסייבר של משטרת ישראל.

עליזה לביא: כמו שנאמר היום בדיון, אדוני, אנחנו באיחור של עשר שנים.

עליזה לביא: לעולם המחוקק לא יקדים את הטכנולוגיה, ונדרשים פה חשיבה ושיתוף פעולה של כל הגופים והארגונים, גם שלנו כמחוקקים, גם של הרשות המבצעת, של משרד החינוך, אבל בעיקר חייבים להחזיר את האחריות ההורית.

עליזה לביא: תודה, אדוני.

יולי יואל אדלשטיין: תודה לחברת הכנסת עליזה לביא.

יולי יואל אדלשטיין: בבקשה, חבר הכנסת באסל גטאס.

יולי יואל אדלשטיין: אחריו – חבר הכנסת יצחק כהן.

באסל גטאס: אדוני היושב-ראש, גברתי השרה, חברי חברי הכנסת, אני נאלץ להתחיל במה שדיבר חבר הכנסת חמד עמאר על המצב.

באסל גטאס: הוא אומר, מצד אחד העדה הדרוזית היא חלק מהמדינה, ומצד שני הוא מתלונן איך בהרבה כפרים אפילו מגרש אחד לא חילקו, אפילו לחיילים משוחררים.

באסל גטאס: על זה תיאמר המסקנה, שהדרך להשיג שוויון במדינה הזו היא לא דרך השירות הצבאי, ובטח ובטח לא דרך השירות הלאומי.

באסל גטאס: כנראה זה צריך לבוא ממאבק אמיתי על אופייה ועל דמותה של המדינה, שתהיה מדינה לכל אזרחי המדינה, דמוקרטית אמיתית; מדינה שבה הזכויות לא נובעות מהחובות – ודווקא גם כשהחובות קיימות אין זכויות – אלא הזכויות צריכות לנבוע מעצם האזרחות במעמד שווה במדינת כל אזרחיה.

באסל גטאס: כמובן, זה מביא אותי לעניין השני, עניין הגזענות הפושה.

באסל גטאס: אני באמת חושב שהגיע הזמן שמנהיגי הימין במיוחד יחשבו על מה שקורה, על איך הפאשיזם וההתנהגות הפאשיסטית מתפשטים.

באסל גטאס: והם יהיו קורבנותיה הראשונים.

באסל גטאס: אם מירי רגב, שעומדת כאן וקוראת לי, אני, "בוגד", כמה פעמים, ומעל מסך הטלוויזיה, בערוץ הכנסת, כשישבתי מולה: אתה בוגד – הנה, היא קוטפת את מה שהיא זורעת, ואומרים לה בפייסבוק שלה: בוגדת, תלכי לעזה.

באסל גטאס: אני מגנה את מי שאמר למירי רגב: בוגדת, תלכי לעזה.

יולי יואל אדלשטיין: תודה.

יולי יואל אדלשטיין: תודה לחבר הכנסת גטאס.

יולי יואל אדלשטיין: חבר הכנסת יצחק כהן – בבקשה, אדוני.

יצחק כהן: תודה, אדוני היושב-ראש, שאפשרת לי לדבר.

יצחק כהן: אני קודם כול רוצה לברך את הזוג יואל והילה.

יצחק כהן: מזל טוב.

יצחק כהן: ברוכים הבאים לכנסת ישראל.

יצחק כהן: אדוני, בהמשך לדבריו של חבר הכנסת מאיר שטרית, אני רק רוצה להזכיר לו שקרנות הפנסיה הולאמו על-ידי הממשלה כדי להציל אותן ואוגדו תחת "עמיתים".

יצחק כהן: "עמיתים" זה גוף שמאגד את כל קרנות הפנסיה, והוא מנהל את זה מצוין, הוא מנהל את זה לעילא ולעילא.

יצחק כהן: הסיבה שהממשלה הלאימה, והצילה כמיליון איש מקריסה של קרנות הפנסיה ההסתדרותיות, הייתה סיבה מאוד פשוטה: חברת העובדים לדורותיה הייתה לוקחת הלוואות מקרנות הפנסיה.

יצחק כהן: בסופו של יום, ההלוואות האלה היו צמותות, אג"ח צמותות, וגרמו לקריסה של קרנות הפנסיה.

יצחק כהן: לחרדתי, אדוני היושב-ראש, אני רואה שהממשלה היום חוזרת על אותה טעות.

יצחק כהן: היא לוקחת מיליארד שקל מ"עמיתים", מקרנות הפנסיה, שזה קופסה שחורה שאסור לנגוע בה, אסור לפתוח אותה.

יצחק כהן: אומנם היא מחזירה את זה ב-4% ריבית, בסביבת ריבית של 2.5% – שזה גם שטות, אגב.

יצחק כהן: אני עוד לא ראיתי כזו עסקה; אם זו הייתה עסקה בשוק הפרטי, היו מפטרים את האנליסטים.

יצחק כהן: על כל פנים, אדוני היושב-ראש, אסור לנגוע בדבר הזה.

יצחק כהן: אסור.

יצחק כהן: אני חוזר ואומר, זה מה שקרה לקרנות הפנסיה ההסתדרותיות שפשטו את הרגל, והיום, לצערי, הממשלה עושה את אותו הדבר.

יצחק כהן: אז אם אפשר מפה להעביר את המסר: אל תיגעו בקרנות הפנסיה.

יצחק כהן: ולגבי מה שאמר מאיר שטרית – אומנם צריכים לטפל בזה.

יצחק כהן: יושב פה ידידי היקר, סגן שר האוצר מיקי לוי – – –

יולי יואל אדלשטיין: תכף, הוא ביקש לסכם ולהתייחס לחלק מהדברים.

יצחק כהן: כן.

יצחק כהן: אכן צריכים לטפל בזה, מכיוון שעל בנקים יש המון רגולציה, על השוק החוץ-בנקאי כמעט אין רגולציה, וזה הולך ומתפתח כל שנה ב-18%.

יצחק כהן: זה הולך ומתפתח, ומגיעים לממדים מדהימים.

יצחק כהן: אז אני מחזק את דבריו, וכן צריכים לעשות איזושהי פעולה די דחופה.

יצחק כהן: תודה, אדוני היושב-ראש.

יולי יואל אדלשטיין: תודה.

יולי יואל אדלשטיין: חבר הכנסת אורי מקלב – בבקשה, אדוני.

יולי יואל אדלשטיין: לאחר מכן ביקש סגן שר האוצר להתייחס לחלק מן הדברים שנאמרו כאן במהלך הדיון.

אורי מקלב: אדוני היושב-ראש, תודה רבה לך, אך שבוע עבר מיום שלישי שעבר, ואנחנו עמדנו כאן, בחצי שעה של נאומים בני דקה, ורובנו הזכרנו את הטבח הנורא שהיה בשכונת הר-נוף בירושלים.

אורי מקלב: רוב הדוברים התייחסו לזה, כמובן.

אורי מקלב: גם אנחנו הבענו צער והחלמה מהירה לפצועים – שחלקם כבר באמת, ברוך השם, חזרו הביתה.

אורי מקלב: עדיין יש מי שנאבק על חייו ממש; עדיין הוא בלי הכרה ועינו נעקרה, והוא זקוק לרחמים ולרפואה שלמה.

אורי מקלב: חובתנו לבוא ולהגיד שגם לאחר שבוע לא שכחנו; זכרם לא מש מאתנו.

אורי מקלב: אנחנו יודעים שחמשת ההרוגים – ארבעת תושבי שכונת הר-נוף והשוטר – השאירו חמש אלמנות ו-25 יתומים.

אורי מקלב: הם צריכים להמשיך להתמודד עם האבל, עם הצער.

אורי מקלב: יחד עם זאת, צריך לראות איך המשפחות מנחמות את עצמן, איך באו לנחם, איך הם מתאחדים ומתאגדים.

אורי מקלב: ברוך השם שלא כל יום יש טבח כזה, אבל גם לא כל יום ברחוב אחד יושבות ארבע משפחות, אחת ליד השנייה, משפחות גדולות עם אלפי מכרים וקרובים שבאים לנחם.

אורי מקלב: ורואים – בלי שום מילה של התלהמות, בלי שום הפגנות; ומבקשים מהציבור רק דבר אחד.

אורי מקלב: גם במכתב שכתבו ארבע האלמנות יחד, שהתפרסם בערב שבת, הן ביקשו מכל אחד ומכל משפחה: אחדות בעם ישראל; שהשיח יהיה אחר, ההתנהגות אחרת, ההתנהלות אחרת.

אורי מקלב: אנחנו חושבים שטוב שנגיד את זה כאן ונפנים את הדבר הזה, ונעביר את המסר הזה.

אורי מקלב: תודה.

יולי יואל אדלשטיין: תודה לחבר הכנסת אורי מקלב.

יולי יואל אדלשטיין: אכן, במלאות השבעה אנחנו שולחים עוד פעם את תנחומינו לכל המשפחות.

יולי יואל אדלשטיין: אני מבקש מסגן שר האוצר חבר הכנסת מיקי לוי להתייחס לחלק מן הדברים שנאמרו כאן, על-פי בקשתו.

יולי יואל אדלשטיין: בבקשה.

מיקי לוי: אדוני היושב-ראש, תודה רבה שאפשרת לי.

מיקי לוי: בנוגע לדבריהם של חבר הכנסת שטרית ושל חבר הכנסת יצחק כהן, אכן, דמי הניהול מקרנות הפנסיה עדיין גבוהים.

מיקי לוי: אתמול התקיים דיון רב-משתתפים בחסות שר האוצר וכל המעורבים בעניין.

מיקי לוי: המטרה המרכזית היא, בין היתר, כדי להוריד את יוקר המחיה במדינת ישראל – אותם 900,000 איש שהשכר שלהם הוא שכר נמוך, אבל הם מחויבים, על-פי חוק, להפריש 2.3%–2.5% מהתשלום החודשי שלהם עבור קרן הפנסיה לעתיד לבוא; עדיין מתברר שאלה משלמים מחירים גבוהים מאוד או סכום גבוה מאוד של דמי ניהול.

מיקי לוי: הנושא שהועלה כדי לפתור את זה – להוציא מכרז, בחסות המדינה, בחסות הממונה על שוק ההון, מכרז פתוח.

מיקי לוי: כושר הקנייה של 900,000 איש זה כושר ענק, וחברת הביטוח שתגיש את ההצעה הזולה ביותר, לגבות מהם את דמי הניהול הכי נמוכים, היא אכן תזכה.

מיקי לוי: אנחנו בדרך לשם, אנחנו מעבדים כרגע את התוכנית, ואני מאוד מקווה שהיא תצא לפועל ותיתן לאותם בעלי שכר נמוך דמי ניהול מהנמוכים ביותר הנהוגים היום במשק.

מיקי לוי: תודה.

יולי יואל אדלשטיין: תודה לסגן שר האוצר חבר הכנסת מיקי לוי.

יולי יואל אדלשטיין: תודה לכל הנואמים.

יולי יואל אדלשטיין: אני לדידי יכול להתייחס רק לחלק מן הדברים שנאמרו, להודות על כך שהם מבקשים להוריד את רף האלימות בדיבורים כאן במליאה.

יולי יואל אדלשטיין: הייתי גם אומר שכמה שפחות נאחל אחד לשני "שתיחנק" וביטויים מסוג זה, אולי כך ייטב, וכך נראה גם את הצדק של אחרים ולא רק את הפגיעה בנו, בעצמנו.

יולי יואל אדלשטיין: אנחנו עוברים, חברי חברי הכנסת, לציון יום המאבק באלימות כלפי נשים – מנושא לנושא דומה, של אלימות, והפעם כלפי נשים.

יולי יואל אדלשטיין: מדובר, ודאי, בחלק מיום המאבק הבין-לאומי באלימות כלפי נשים, והכנסת מקפידה כל שנה לציין את היום הזה בהצעות בדיונים בוועדות ובהצעות לסדר-היום כאן במליאה.

יולי יואל אדלשטיין: לצערי, הנושא הזה איננו נדון כאן בחלל ריק.

יולי יואל אדלשטיין: אנחנו עדים לתופעות מכוערות של אלימות במקומותינו – חלק הוזכרו רק זה עתה בנאומים בני דקה – כמעט בכל תחום וכלפי כל מגזר ומגדר.

יולי יואל אדלשטיין: ראינו אותה במגרשי הספורט, וגם בבית וברחוב היא כבר לא אורחת אלא דיירת קבע.

יולי יואל אדלשטיין: האלימות היא רעה חולה, מגפה של ממש, הדורשת התמודדות בכמה מישורים במקביל.

יולי יואל אדלשטיין: בעניין זה, לצערנו, אין שום אפליה; הכול סובלים ממנה.

יולי יואל אדלשטיין: עם זאת, ברור שגם בחברה מודרנית ומשכילה כשלנו, הנשים עדיין פגיעות יותר ומועדות יותר לפורענות.

יולי יואל אדלשטיין: אנחנו שומעים על יותר מדי מקרי רצח של נשים בידי בעליהן, על אלפי תיקי חקירה שנפתחו וכתבי-אישום שהוגשו בגין עבירות אלימות כלפי נשים – דווקא בתוך המשפחה במקרים רבים – וכך גם ביחס לעבירות מין, שנשים מהוות באופן עקבי מעל 70% מקורבנותיהן מדי שנה.

יולי יואל אדלשטיין: למרות שהחקיקה כנגד עבירות מין בישראל היא ענפה ומתקדמת, יש, לצערנו, אווירה עכורה, שמצמיחה קלות בלתי נסבלת של הטרדות ושל אלימות כלפי נשים.

יולי יואל אדלשטיין: לעתים, ההתמודדות עם תופעות אלה מתסכלת מאוד.

יולי יואל אדלשטיין: לכאורה הרי הבשילו התנאים כדי שתופעות הפגיעה בנשים יצטמצמו מאוד.

יולי יואל אדלשטיין: עשינו כברת דרך ארוכה מאז היה לאישה תפקיד שולי בחיי המעשה ומהימים שבהם היא נדחקה לקרן זווית, בעיקר לבית; היום זה מובן מאליו שנשים מכהנות בתפקידים הבכירים ביותר במשק ובשירות הציבורי.

יולי יואל אדלשטיין: אבל כל עוד לא תחלחל התובנה הבסיסית המובנת מאליה, לדידי, שאלימות היא קו אדום, שפגיעה וניצול של אישה הם עוול מוסרי ופשע חברתי, כנראה שום חוק לשוויון זכויות ולשוויון הזדמנויות בעבודה או למניעת הטרדות מיניות לא יעזור כל כך.

יולי יואל אדלשטיין: זה מסוג הנושאים המחייבים אותנו לחזור אל השורש.

יולי יואל אדלשטיין: בספר בראשית מתואר: "ויברא ה' את האדם בצלמו בצלם ה' ברא אֹתו זכר ונקבה ברא אֹתם".

יולי יואל אדלשטיין: המסר המקראי זועק כאן כי השוויון המגדרי הוא מהות, ולכן יש לשלול כל תופעה של ניצול, של אפליה ובוודאי של אלימות, הנובעת מתחושה מסולפת של עליונות המין האחד על פני האחר.

יולי יואל אדלשטיין: כאן, כנראה, טמון פתרון השורש לעוולות כלפי נשים, שלא בכדי אנחנו שבים להתריע עליהן שנה אחר שנה, בתקווה שאולי בשנה הבאה נתבשר על צעד נוסף בתיקון עולם ובצמצום התופעה.

יולי יואל אדלשטיין: [הצעת חוק פ/2170/19; נספחות.

יולי יואל אדלשטיין: ]

יולי יואל אדלשטיין: חברי הכנסת, גברתי השרה, אנחנו נתחיל בכמה הצעות חוק בנדון; לשמחתי, בתמיכת הממשלה.

יולי יואל אדלשטיין: ההצעה הראשונה: הצעת חוק הביטוח הלאומי (תיקון – הכרה בפגיעה מינית בעבודה כתאונת עבודה), התשע"ד–2014, של חברת הכנסת זהבה גלאון וקבוצת חברי הכנסת.

יולי יואל אדלשטיין: תציג ותנמק את ההצעה חברת הכנסת זהבה גלאון.

יולי יואל אדלשטיין: לרשותך עד עשר דקות, גברתי.

יולי יואל אדלשטיין: בשם השר תשיב השרה יעל גרמן.

זהבה גלאון: אדוני, תודה רבה, חברי חברי הכנסת, אני רוצה להודות לך על הדברים החשובים שאמרת היום לציון יום המאבק הבין-לאומי באלימות נגד נשים.

זהבה גלאון: כל פעם מחדש אנחנו עומדים כאן ונדהמים איך כל כך הרבה נשים נרצחות, מוכות, נאנסות, נרצחות, רק בשל היותן נשים.

זהבה גלאון: נשים נרצחות על רקע מגדרי – בשל היותן נשים.

זהבה גלאון: ואני חייבת להגיד שהכנסת הזאת – בכלל, כנסת ישראל, אולי בשלושת העשורים האחרונים, עשתה כברת דרך מאוד מאוד משמעותית בהגנה על נשים, בחקיקת חוקים מתקדמים לשוויון מגדרי.

זהבה גלאון: וכל פעם מחדש, למרות ההתקדמות, אנחנו מוצאים את עצמנו מגיעים למליאת הכנסת ומעלים תיקונים מתיקונים שונים, כי אנחנו מבינים שעם כל ההתקדמות וההבנה, עדיין יש לקונות שמחייבות תיקון.

זהבה גלאון: אני רוצה להודות לוועדת שרים לחקיקה, שמאשרת את הצעת החוק של קבוצה של חברי הכנסת ושלי.

זהבה גלאון: ההצעה כולה מתייחסת להכרה בפגיעה מינית בעבודה כתאונת עבודה.

זהבה גלאון: הנקודה הספציפית שאנחנו מאשרים היום היא הארכת תקופת ההתיישנות.

זהבה גלאון: אני רוצה להגיד כך: במשך הרבה מאוד שנים לא הכירו בפגיעה מינית בעבודה כתאונת עבודה.

זהבה גלאון: אנחנו ראינו איך, למשל, כשאדם נפגע במהלך תקופת עבודתו, נניח בשריר הלב, בעיה באוטם שריר הלב, זה מוכר כתאונת עבודה על-ידי הביטוח הלאומי; בצדק זה מוכר.

זהבה גלאון: אנחנו רגילים שפגיעות צריך לראות בעין, צריך לדעת לזהות אותן.

אברהם מיכאלי: לקח הרבה שנים גם הסיפור הזה.

זהבה גלאון: לקח, נכון, אבל זו הייתה התקדמות מאוד חשובה.

זהבה גלאון: אתה צודק, חבר הכנסת מיכאלי.

זהבה גלאון: הטרדה מינית, פגיעה מינית, סוג של פגיעה מינית בעבודה – אנחנו יודעים כמה קשה לנשים להתלונן על פגיעה מינית, כמה זמן לוקח להן להכיל את מה שקרה להן.

זהבה גלאון: והחוק במתכונתו הנוכחית, חוק הביטוח הלאומי, אפשר לנשים שנפגעו בעבודה, שביקשו לראות בפגיעה המינית תאונת עבודה, להגיש תלונה, או להתנהל, שנה מהיום שזה קרה.

זהבה גלאון: ואני שמחה שוועדת השרים לחקיקה קיבלה את התפיסה שלוקח זמן להפנים, להכיל, להתמודד, להתאושש, בכלל לאזור כוח, לאסוף את כל הכוח הנפשי להתייצב מול המעביד או בכלל להגיש תביעה לביטוח הלאומי לקבלת גמלה.

זהבה גלאון: ההארכה היום מדברת על שלוש שנים, 36 חודשים במקום 12 חודשים.

זהבה גלאון: אני חושבת שזה הישג מאוד מאוד משמעותי.

זהבה גלאון: זה משדר שדר לנשים בעבודה, עצם הארכת התקופה משדר שדר שהביטוח הלאומי רואה בפגיעה מינית בעבודה תאונת עבודה.

זהבה גלאון: זה בעצם הכרה דה-פקטו, או למעשה, או אני לא יודעת אפילו איך להגדיר את זה.

זהבה גלאון: אני רוצה שוב להודות.

זהבה גלאון: אני חושבת שזה ייתן מזור וסיוע להרבה מאוד נשים שאחרי שהן נפגעות בעבודה הן לא מסוגלות לחזור לחיים רגילים.

זהבה גלאון: הן לא מסוגלות, הן לא יכולות לראות את התוקף, הרבה פעמים הוא המעסיק שלהן או המעביד שלהן או מישהו שעבד אתן, והן לא יכולות לעבוד, הן מטורטרות, הן צריכות לקבל טיפול נפשי.

זהבה גלאון: והידיעה שהן תוכלנה להגיש בקשה לקבלת גמלה היא מעודדת, היא מחזקת.

זהבה גלאון: אני אומרת את זה שוב, לכאורה זה תיקון קטן בסך החוקים הגדולים שאנחנו מחוקקים כאן בכנסת ובאים להיאבק באלימות נגד נשים, בפגיעה, באונס, במעשים מגונים; אבל זה תיקון קטן שלאותה אישה הוא עולם ומלואו, תיקון שיכול להציל את חייה.

זהבה גלאון: ושוב, אני רוצה להודות על שהממשלה הלכה אתנו על העניין הזה.

זהבה גלאון: אני רוצה לנצל, אדוני, את הזמן שנותר לי ולדבר בהקשר קצת יותר רחב על היום הזה שאנחנו מציינים.

זהבה גלאון: כשיש, וזו הערכה שאנחנו נוהגים לומר, כשיש קרוב ל-200,000 נשים מוכות במדינת ישראל, ורק בעשור האחרון נרצחו 196 נשים בשל היותן נשים – היום קראתי את הנתונים של איגוד מרכזי הסיוע, אלה פשוט מספרים שלא מתקבלים על הדעת:

זהבה גלאון: קרוב ל-40,000 – זה לא רק נשים, זה נפגעים ונפגעות, אבל בגדול הנפגעים והנפגעות הם נשים – 40,000 תלונות הוגשו, או פניות הוגשו, למרכזי הסיוע, ורק 15% מהן התלוננו וזכו לטיפול משטרתי.

זהבה גלאון: אנחנו מדברים כאן על נתונים מפלצתיים, על נתונים מפלצתיים.

זהבה גלאון: אני כל פעם חושבת מחדש, ואמרתי את זה בפתח דברי: הייתה התקדמות מאוד מאוד משמעותית בחקיקה, אבל החיים לא תמיד זורמים, והשדר שמועבר מהכנסת הרבה מאוד פעמים הוא שדר מאוד מאוד תקיף, מאוד מאוד נחרץ, הכנסת מחוקקת חוקים מאוד מאוד משמעותיים, ואז אנחנו רואים מין פער בין השדר שיוצא מהכנסת לבין היכולת של רשויות אכיפת החוק לאכוף את החוקים שהכנסת מחוקקת.

זהבה גלאון: והרבה פעמים אנחנו גם רואים שהשיח, או הציבור, לא הפנים את השדר שהכנסת רצתה להעביר.

זהבה גלאון: כי ברגע שממשיכים – היום היה דיון בוועדה למעמד האישה, אצל חברת הכנסת עליזה לביא, על פגיעה בנשים במרחב הווירטואלי.

זהבה גלאון: ברגע שהכול הפקר וגוף האישה הפקר ומחפיצים את גוף האישה ואפשר לנאץ אותה ולזלזל בה ולהעלות סרטונים – – –

יולי יואל אדלשטיין: סליחה.

יולי יואל אדלשטיין: חברת הכנסת שפיר.

יולי יואל אדלשטיין: כן, בבקשה.

זהבה גלאון: תודה, אדוני.

זהבה גלאון: ברגע שאפשר להפגין אלימות כזאת כלפי נשים ונערות צעירות, ונערות צעירות מפנימות את מה שקורה, אני חושבת שזה אומר שמעבר לחקיקה יש לנו עוד הרבה מאוד מה להעביר מבחינה ציבורית.

זהבה גלאון: יש לנו מסר מאוד מאוד חשוב להטמיע, בעיקר – מה שמטריד אותי – בקרב קובעי מדיניות: שופטים, פרקליטים, פרקליטות, שלא תמיד הפנימו את מה שהמחוקק התכוון להגיד, את מה שהמחוקק התכוון אליו בחקיקה.

זהבה גלאון: אומנם יש שיפור, אנחנו כבר לא רואים קלות ראש, אבל גם בפסיקה וגם בגזירת עונשים עדיין, לצערי, השדר שיוצא זה שאפשר לפגוע בנשים ולצאת מזה בזול.

זהבה גלאון: ואני חושבת שכל חברי הכנסת שנמצאים כאן, בוודאי היום בדיון הזה, מאוחדים בגישה ובתפיסה שהמאבק להגנתן של נשים לא יכול להסתכם ביום אחד שאנחנו עומדים כאן בכנסת ומציינים את זה לצורך היום המיוחד, ושהמאבק להגנתן וכבודן ומעמדן של נשים הוא מאבק כלל-חברתי, ולא מאבק של נשים בלבד.

זהבה גלאון: אני מאוד מאוד מקווה שהיוזמה היום של חברי כנסת ושלי לאפשר תביעה לגמלה לאותן נשים שנפגעו במקום העבודה שלהן, ולהכיר בפגיעה שהן עברו כפגיעה מינית, והפגיעה המינית הזאת תיחשב בביטוח הלאומי כתאונת עבודה – זה הישג מאוד מאוד משמעותי בשביל אותן נשים, ותודה רבה.

יולי יואל אדלשטיין: תודה לחברת הכנסת זהבה גלאון שהציגה את הצעת חוק הביטוח הלאומי (תיקון – הכרה בפגיעה מינית בעבודה כתאונת עבודה), התשע"ד–2014.

יולי יואל אדלשטיין: יש, כידוע, תמיכת הממשלה, אבל תכף נשמע על זה מהשרה גרמן.

יולי יואל אדלשטיין: [הצעת חוק פ/1631/19; נספחות.

יולי יואל אדלשטיין: ]

יולי יואל אדלשטיין: לפני זה, אני אבקש להציג הצעה שהוצמדה להצעה הזאת, והיא של חבר הכנסת יצחק הרצוג וקבוצת חברי הכנסת, הצעת חוק הביטוח הלאומי (תיקון – הכרה בפגיעה מינית בעבודה כפגיעה בעבודה), התשע"ג–2013.

יולי יואל אדלשטיין: אני אבקש מחבר הכנסת הרצוג, יושב-ראש האופוזיציה, לעלות לדוכן ולהציג במסגרת שלוש דקות את הצעתו, ולאחר מכן השרה תשיב לשתי ההצעות.

יולי יואל אדלשטיין: נצביע ודאי בנפרד.

יצחק הרצוג: אדוני היושב-ראש, חברי וחברותי חברי הכנסת, אני גאה במיוחד ששני מנהיגים של מפלגות בישראל באים לכאן בהצעות חוק, שהן טרומיות, אבל מתייחסים, יחד עם כל המליאה – ואני מודה גם לשרה ולכל מי שנמצא כאן – לנושא הכל-כך חשוב של המאבק באלימות כלפי נשים.

יצחק הרצוג: אני תמיד אומר שאנחנו, הגברים, אף פעם לא נדע מה זה להיות אישה.

יצחק הרצוג: זאת מלחמה תמידית בהרבה מאוד תחומים, זה ברור לנו, אבל יש לנו חובה, חובה להיות שם במאבק לצדן של הנשים.

יצחק הרצוג: ואני ומפלגתי וכל מי ששותף למאבק הזה נעשה הכול כדי להגן על זכויותיהן של נשים, על מקומן בחברה, מאבק נגד אלימות מינית ואחרת.

יצחק הרצוג: ולצערנו, כפי שגם פירטה חברת הכנסת גלאון, התופעה הנוראה של אלימות כנגד נשים והטרדות מיניות קיימת יום-יום, שעה-שעה.

יצחק הרצוג: אתה פותח עיתון, אתה פותח אתרים, אתה כל הזמן שומע על זה.

יצחק הרצוג: משהו בהתנהגות האנושית.

יצחק הרצוג: אתה אומר: מה, זה היה ככה בימי קדם?

יצחק הרצוג: זה היה ככה בדורות קודמים?

יצחק הרצוג: אולי כן, אולי עכשיו זה לעין השמש וצריך להתמודד עם זה, אבל אולי חלה איזה תפנית בנורמות החברתיות, שאנשים חושבים שהכול מותר.

יצחק הרצוג: ולכן יש לעשות כנגד התופעה הזאת מאבק מתמשך ונחוש.

יצחק הרצוג: הכרתי את הנושא הזה היטב לעומקו כשר הרווחה והשירותים החברתיים במשך שנים.

יצחק הרצוג: הבאנו יוזמות, העלינו חוקים ותקנות, אבל כל הזמן צריך לשפר, וכעת צריך לשפר בהצעת החוק שאני מצמיד להצעת החוק של זהבה גלאון.

יצחק הרצוג: ואנחנו מבקשים, כאמור, לקבוע שמי שנפגעה כתוצאה מהטרדה מינית חד-פעמית או מתמשכת תוך כדי עבודתה תוכל לממש את זכויותיה כנפגעת עבודה על-פי חוק הביטוח הלאומי.

יצחק הרצוג: כיום, על-פי הנחיות הביטוח הלאומי, נדחות תביעות שעניינן פגיעה נפשית הנובעת מלחץ נפשי מתמשך.

יצחק הרצוג: כלומר, אתה צריך להוכיח את כל הפגיעה, והדבר מייצר מצב שבו בביטוח הלאומי פגיעה נפשית מוכרת רק במקרים שבהם ניתן לנקוב באירוע ספציפי ולהגיד: זה הביא לנכות הנפש או לפגיעה הנפשית בצורה כלשהי.

יצחק הרצוג: זה מונע מעובדים – כמו שאמרה זהבה, זה גם מונע את התהליך, מכיוון שעובדים לא רוצים להתחיל בתהליך שיכול להימשך המון זמן, להופיע בביטוח הלאומי, ואחר כך יש חקירות ועדויות ולעתים האדם שפגע נמצא שם.

יצחק הרצוג: אשר על כן, העובדים שחוו הטרדה מתמשכת, יומיומית, לא זוכים להכרה כנכי עבודה בביטוח הלאומי.

יצחק הרצוג: אנחנו מבקשים לתקן את המצב הזה, אדוני היושב-ראש.

יצחק הרצוג: הצעת החוק מתייחסת הן למצב שבו נפגעה עובדת עקב אירוע ספציפי, כגון אונס או הטרדה קשה – תאונת עבודה, והן למצב שבו נפגעת עובדת עקב הטרדה מינית מתמשכת – מה שנקרא במונח המקצועי "מחלת מקצוע".

יצחק הרצוג: על-ידי יישום התיקון יוכלו עובדים, ובמיוחד עובדות, אשר נגרם להם נזק פיזי או נפשי עקב פגיעה מינית לתבוע את זכויותיהם על-פי חוק הביטוח הלאומי.

יצחק הרצוג: התיקון מאמץ את הגדרת המונח "הטרדה מינית" שבחוק למניעת הטרדה מינית, ובכך מאפשר להכיר בנפגעי עבודה גם בגין הטרדות והתנהגויות פוגעניות מתמשכות ולא רק בגין הטרדה חד-פעמית.

יצחק הרצוג: אנו מבקשים לקבוע כי יהיו שני תנאים להכרה הזאת: אחד, שההטרדה נעשתה תוך כדי העבודה, ובמקרה של עצמאית – תוך כדי עיסוקה במשלח ידה; השני, שהפגיעה אירעה עקב ההטרדה.

יצחק הרצוג: יובהר שאין דרישה שהמטריד יהיה בהכרח מעביד, ממונה או עובד אחר.

יצחק הרצוג: זה יכול להיות תוך כדי אירוע במהלך יום העבודה.

יצחק הרצוג: אנחנו גם מבקשים לאפשר לנפגע או לנפגעת פרק זמן ארוך יותר, כמו שהזכירה זהבה, להגשת התביעה, וזאת בשל העובדה כי עובדים רבים החשופים להטרדה מינית משתהים זמן רב בהגשת התלונה והפנייה.

יצחק הרצוג: זאת הצעת חוק צודקת, ראויה וחשובה מאין כמותה לסיוע לנפגעות ולנפגעי התופעה.

יצחק הרצוג: אני רוצה להודות לוועדת השרים לחקיקה, לשרה לבני ולוועדה, אשר הסכימו בשם הממשלה להצעת החוק, ומקווה שנקדם ונעשה תיקון גדול גם בנושא הזה.

יצחק הרצוג: תודה רבה.

יולי יואל אדלשטיין: תודה לראש האופוזיציה חבר הכנסת יצחק הרצוג.

יולי יואל אדלשטיין: אני מזמין את חברת הכנסת יעל גרמן למסור לנו את עמדת הממשלה בנוגע לשתי ההצעות.

יעל גרמן: אדוני היושב-ראש, חברותי חברות הכנסת, חברי חברי הכנסת, חברי שר הרווחה מאיר כהן נאלץ להיעדר מהישיבה וביקש ממני להקריא את תשובתו להצעת החוק.

יעל גרמן: חוק הביטוח הלאומי מגדיר פגיעה בעבודה כתאונת עבודה.

יעל גרמן: תאונת עבודה היא תאונה שאירעה לעובד במסגרת העבודה תוך כדי עבודתו ועקב עבודתו.

יעל גרמן: הצעת החוק מבקשת שפגיעה מינית שנגרמה לעובד – או עובדת – תוך כדי ועקב עבודתו, תיכלל גם היא בהגדרה של תאונת עבודה.

יעל גרמן: המוסד לביטוח לאומי ער להשלכות הנפשיות והפיזיות העלולות להיגרם לעובדת או עובד שחוו תקיפה מינית במקום עבודתם, ורואה עצמו מחויב לטפל ולסייע, בכל האמצעים העומדים לרשותו, באותן אוכלוסיות ולאותן אוכלוסיות שנפגעו.

יעל גרמן: ההגדרה של תאונת עבודה הותאמה במהלך הזמן למציאות המתפתחת, וכיום נכללים בתוכה נזקים שנגרמו לעובדים בשל תקיפות, שוד, אירועים על רקע גזעני ועוד.

יעל גרמן: במסגרת זו, גם פגיעה מינית בעבודה, ככל פגיעה או תקיפה אחרת אשר אירעה תוך כדי העבודה ועקב העבודה, נכללת, על-פי פסיקת בית-הדין לעבודה, בהגדרת פגיעה בעבודה כפי שהיא בחוק.

יעל גרמן: לכן, מאחר שהחוק נותן מענה גם לפגיעה מינית בעבודה, מתייתר הצורך ליצור סעיף חוק בנפרד וסעיף חוק עצמאי לנושא זה.

יעל גרמן: יחד עם זאת, בחלקה השני של ההצעה מוצע להאריך את תקופת ההתיישנות לגבי תשלום רטרואקטיבי לעניין הפגיעה המינית ל-36 חודשים, מ-12 חודשים הקיימים היום, על מנת לאפשר לנפגע פרק זמן ארוך יותר, בשל המודעות לקושי בהתמודדות הנפשית ובהגשת תביעות בעקבות פגיעות מסוג זה.

יעל גרמן: ועדת השרים החליטה לתמוך בחלקה השני של ההצעה ולהאריך את תקופת ההתיישנות כאמור לעיל, זאת בכפוף לתיאום עם משרד האוצר, משרד המשפטים והמוסד לביטוח לאומי.

יעל גרמן: תודה רבה.

יולי יואל אדלשטיין: תודה לשרת הבריאות חברת הכנסת יעל גרמן.

יולי יואל אדלשטיין: כאמור, הממשלה תומכת בהצעת החוק.

יולי יואל אדלשטיין: אנחנו נעבור להצבעה בנפרד.

יולי יואל אדלשטיין: הצעת חוק הביטוח הלאומי (תיקון – הכרה בפגיעה מינית בעבודה כתאונת עבודה), התשע"ד–2014, של חברת הכנסת זהבה גלאון וקבוצת חברי הכנסת – מי בעד?

יולי יואל אדלשטיין: מי נגד?

יולי יואל אדלשטיין: ההצבעה החלה.

יולי יואל אדלשטיין: נא להצביע.

יולי יואל אדלשטיין: הצבעה מס' 2 בעד ההצעה להעביר את הצעת החוק לדיון מוקדם בוועדה – 19 נגד – אין נמנעים – אין ההצעה להעביר את הצעת חוק הביטוח הלאומי (תיקון – הכרה בפגיעה מינית בעבודה כתאונת עבודה), התשע"ד–2014, לדיון מוקדם בוועדת העבודה, הרווחה והבריאות נתקבלה.

מיקי לוי: להוסיף אותי, בבקשה.

יולי יואל אדלשטיין: חברי הכנסת, בעד – 19, אין מתנגדים או נמנעים.

יולי יואל אדלשטיין: אני מציין לפרוטוקול את רצונו הכן של סגן השר לוי להצביע, אבל לא נשנה את תוצאות ההצבעה.

יולי יואל אדלשטיין: ההצעה עברה בקריאה טרומית ואנחנו נעביר אותה לוועדת העבודה, הרווחה והבריאות להכנתה לקריאה ראשונה.

יולי יואל אדלשטיין: הצעת חוק הביטוח הלאומי (תיקון – הכרה בפגיעה מינית בעבודה כפגיעה בעבודה), התשע"ג–2013, של חבר הכנסת יצחק הרצוג וקבוצת חברי כנסת, הוצמדה להצעה הקודמת – מי בעד?

יולי יואל אדלשטיין: מי נגד?

יולי יואל אדלשטיין: נא להצביע.

יולי יואל אדלשטיין: הצבעה מס' 3 בעד ההצעה להעביר את הצעת החוק לדיון מוקדם בוועדה – 20 נגד – אין נמנעים – אין ההצעה להעביר את הצעת חוק הביטוח הלאומי (תיקון – הכרה בפגיעה מינית בעבודה כפגיעה בעבודה), התשע"ג–2013, לדיון מוקדם בוועדת העבודה, הרווחה והבריאות נתקבלה.

יולי יואל אדלשטיין: חברי הכנסת, בעד – 20, אין מתנגדים, אין נמנעים.

יולי יואל אדלשטיין: אני קובע כי הצעת החוק אושרה בקריאה טרומית ותועבר גם היא לוועדת העבודה, הרווחה והבריאות להכנתה לקריאה ראשונה.

יולי יואל אדלשטיין: ציון יום המאבק באלימות כלפי נשים

יולי יואל אדלשטיין: נעבור להצעות לסדר-היום מס' 4010, 4100, 4158, 4176, 4183 ו-4184 בנושא:

יולי יואל אדלשטיין: ציון יום המאבק באלימות כלפי נשים.

יולי יואל אדלשטיין: ראשונת הדוברים היא יו"ר הוועדה לשוויון מגדרי חברת הכנסת עליזה לביא, בבקשה.

יולי יואל אדלשטיין: אחריה – חברת הכנסת מרב מיכאלי, חברת הכנסת שולי מועלם-רפאלי וכן הלאה.

עליזה לביא: אדוני היושב-ראש, תודה, גברתי השרה, חברותי וחברי חברי הכנסת, ישיבה מיוחדת לציון יום המאבק באלימות נגד נשים.

עליזה לביא: בראשית דברי, אדוני היושב-ראש, אני רוצה לפנות אליך ולנצל את הבמה ואת ההזדמנות – להודות לך על ההבנה, על הרגישות, על המחויבות של הבית הזה לנושא ההתמודדות עם האלימות בזירות השונות; על ההבנה המיידית שלך בנושא שינוי שם הוועדה וההשלכות שנובעות משינוי השם כאן בכנסת ישראל, ועל ההקרנה בבמות שונות; על ההחלטה שלך לקיים כאן בישראל, בחודש מאי הקרוב, את הכנס הבין-לאומי לנשים מפרלמנטים שונים בעולם; על ההובלה פה, של הבית הזה, באמצעות אנשי הצוות הנהדרים כאן, שמבינים את המשמעות של לקיים כנס בירושלים, פה במדינת ישראל, שיביא את העשייה שלנו כאן, במקום הזה, למען התמודדות עם אלימות כלפי נשים וילדים, זכויות של כולם בחברה שוויונית וטובה יותר.

עליזה לביא: זאת באמת תודתנו לך ולבית הזה, שמאפשר את העבודה שלנו.

עליזה לביא: אז זה יום של המאבק באלימות נגד נשים, זה שבוע שבו אנחנו מכנסים, ברמות השונות – בארגונים, בבתי-ספר ועוד ועוד – אירועים וכנסים בנושא הזה.

עליזה לביא: אתמול קיימנו כאן, אדוני היושב-ראש, בוועדה לקידום מעמד האישה ולשוויון מגדרי, דיון בנושא קשה מאוד: שימוש בפגיעה בילדים כביטוי לאלימות נגד נשים.

עליזה לביא: מי שהגיעה לכאן הייתה קרן לוי.

עליזה לביא: קרן עשתה את הכול, הכול כמו שהורו לה אנשי המקצוע.

עליזה לביא: היא אפילו עזבה את הארץ וברחה לארצות-הברית כדי לברוח מעולם אלים.

עליזה לביא: אבל החלטת שופט שלחה את ילדיה לבקר את אבא שלהם, וכשהם הגיעו לכאן לארץ הוא רצח אותם.

עליזה לביא: קרן היא אימא בלי ילדים.

עליזה לביא: היא ביקשה מאתנו, ברגעים הקשים של העדות שלה בוועדה, היא אמרה: אזרתי כוח, יצאתי מהעולם השחור שאליו נכנסתי כדי שלא יהיו עוד ילדים כמו הילדים שלי, ישי ושרה.

עליזה לביא: אנחנו התחייבנו שלא יהיו עוד ילדים שיירצחו – בכלל, ובפרט כתוצאה של מעשי נקם בין בני-זוג.

עליזה לביא: היום, אדוני היושב-ראש, קיימנו כנס מיוחד עבור יום המאבק, וביקשנו לבוא ולזהות את הזירות החדשות, את מה שמתפתח בהן, במקום הזה של השימוש באלימות החדשה, בטכנולוגיות המתקדמות, איך אנחנו כמחוקקים חייבים ויכולים לבוא ולטכס עצה ולעזור.

עליזה לביא: אבל לא הכול בחקיקה, ולעולם החקיקה לא תקדים את הטכנולוגיה ואת היכולת, לכאורה, ה"מופלאה", של רבים וטובים שמפתחים טכנולוגיות ואפליקציות ובאמצעותן פוגעים בנערים ובנערות צעירים.

עליזה לביא: האלימות כנגד נשים פנים רבות לה.

עליזה לביא: היא אינה פוסחת על אף מרחב.

עליזה לביא: כמו שאמרתי, המרחב האינטרנטי, התקשורת הדיגיטלית, הרשתות החברתיות, הטלוויזיה, הפרסומות, הרחוב הציבורי, הבית, מקום העבודה – כבר לא בטוחים.

עליזה לביא: ואנחנו שומעים חדשות לבקרים סיפורים ועדויות קשים: אלימות פיזית, אלימות מילולית, הטרדה מינית, אלימות כלכלית.

עליזה לביא: אין לאן להימלט ממנה משום שהיא סובבת אותנו, והיא אינה רק במחשכים.

עליזה לביא: אנחנו חייבים, כולנו, לפעול בכמה ערוצים במקביל: טיפול בנשים החוות אלימות, פעולת מנע, פיקוח יעיל ומקיף של המשטרה ושל גורמי הרווחה, ענישה ראויה, ביסוס נורמות של הרחקת הגבר האלים ולא של האישה נפגעת האלימות, וכן עידוד גברים אלימים לצאת ולקבל טיפול על מנת לצאת ממעגל האלימות ולגדל דור של ילדים בריאים – הכול יחד, ביצירתיות, באסרטיביות, בנחישות רבה, תוך מחשבה חדשנית, תוך שימוש בשפה פמיניסטית של שיתוף, של שיתוף פעולה, של רתימת שותפים.

עליזה לביא: אני קוראת לגברים ולנשים מכל המגזרים – חילונים, דתיים, יהודים, ערבים, מכל קצוות הקשת: זה מאבק משותף של כולנו.

עליזה לביא: אין פה בעד ונגד, אין אופוזיציה וקואליציה, והבית הזה מוכיח את זה.

עליזה לביא: כולנו יחד יכולים להוביל לחברה בריאה יותר, נכונה יותר, בלי פחד ובלי חשש; מרחב ציבורי פתוח, בריא, שיאפשר לכולנו לחיות בחברה טובה יותר.

עליזה לביא: אנחנו חייבים לשקם את האמון שלנו במערכת של החוק ושל המשפט ולהתייחס אליה בכבוד – אבל לא רק במערכת המשפט; אנחנו חייבים לשקם את האמון של נשים במערכת שלנו כחברה, חברה בריאה ונכונה, שהתקשורת בה, השיח התקשורתי, מכובד, מגן, נמנע מהאשמה של הקורבן.

עליזה לביא: אנחנו חייבים לשבור את הנורמה שאישה נפגעת אלימות היא שמורחקת מהסביבה המוכרת וממערכת התמיכה שלה ונשלחת למקלט לנשים בעוד הבעל או בן-הזוג נותר בבית; אשתו היא שמועברת מהסביבה שלה.

עליזה לביא: הנה כמה מהנתונים שהוצגו בפנינו בוועדה שלנו, נתונים של איגוד מרכזי הסיוע, אדוני היושב-ראש, רק כדי קצת להבין איפה אנחנו חיים: 40,000 פניות הגיעו למרכזי הסיוע בשנת 2013, מתוכן 8,637 פניות חדשות.

עליזה לביא: זאת עלייה של 12% מהשנה הקודמת.

עליזה לביא: המשמעות היא שאנחנו לא עושים די.

עליזה לביא: המשמעות היא למעשה שאנחנו הולכים אחורה במקום ללכת קדימה.

עליזה לביא: 36% מהפניות מדווחות על אונס, על מעשה סדום ועל ניסיון לאונס.

עליזה לביא: רק 15% מהמקרים שפניות עליהם הגיעו למרכזי הסיוע דווחו למשטרה.

עליזה לביא: אנחנו בשבוע שבו שופטת במדינת ישראל מחליטה שלא לפנות למשטרה בדיוק בנושא הזה.

עליזה לביא: ומה זה אומר עלינו כחברה?

עליזה לביא: מה זה אומר, הבחירה שלה, כשופטת שיושבת על כס המשפט, שלא לתת עדות ושלא להגיש תלונה?

עליזה לביא: בשנים האחרונות ניכרת עלייה באחוז הנשים המדווחות על פגיעה מינית במקום העבודה מבין כלל הנשים המדווחות על פגיעה מינית.

עליזה לביא: עולם העבודה שלנו הוא לא בטוח.

עליזה לביא: בשנת 2013, 28% מכלל הפניות היו על פגיעה מינית בעבודה, וגם כאן אנחנו רואים עלייה.

עליזה לביא: אני יכולה להמשיך ולתאר לכם נתונים קשים, אבל אני אעצור כאן, משום שאני יודעת שרבים מכם מכירים, וגם הזמן מתקצר.

עליזה לביא: אבל אנחנו חייבים, חייבים, חייבים לפעול כדי שהנתונים הללו ירדו; שהאמון במערכת יגדל; שנשים לא תשתוקנה במדינת ישראל; שלא יקרו עוד מקרים כמו זה של בוסיינה אבו-גאנם מרמלה, שהיא הנרצחת העשירית מבנות משפחתה, ופתרון אין.

עליזה לביא: וזו קריאה שאני מבקשת להוציא מכאן היום.

עליזה לביא: אני כיושבת-ראש הוועדה לקידום מעמד האישה ולשוויון מגדרי ממשיכה ופועלת בשיתוף עם משרדי הממשלה, עם חברותי וחברי חברי הכנסת, עם הבית הזה; עם ארגוני הנשים, שעושים עבודה מדהימה, שבמקרים רבים מובילים את המערכת ואנחנו אחריהם, עושים עבודה נפלאה שלא תסולא בפז על מנת לפעול למיגור תופעת האלימות נגד נשים.

עליזה לביא: ברשותך, אדוני, אני אזכיר רק שניים מהדברים שעשינו.

עליזה לביא: לצערי, הקריאה-בקשה להקמה של רשות, רשות אחת שתרכז את כל הידיים שעובדות, רשות למניעת אלימות – הבקשה הזאת עדיין לא מומשה.

עליזה לביא: מה שכן מומש זה הקמה של ועדה בין-משרדית בראשות המשנה למנכ"ל המשרד לביטחון פנים, וכל משרד שלח נציג, ובאמת יש היום סנכרון של המערכת.

עליזה לביא: אבל, חברים, זה לא מספיק.

עליזה לביא: יש לנו ידע, יש לנו כלים, יש לנו אנשים שמבינים את העבודה, את המשמעות, את ההשלכות.

עליזה לביא: חייבים לעבוד יחד באופן מלא, בסנכרון של המערכת, שלא נגיע עוד פעם למצב שמגיעים נציגי משטרה ואומרים: לא לשחרר, מגיעים ילדים ואומרים: אבא ירצח את אימא, ושופט משחרר אישה וכמה שעות אחרי זה היא נרצחת – וזה היה רק לפני כמה חודשים פה בירושלים, אדוני היושב-ראש.

עליזה לביא: בואו כולנו נעבוד בהלימה, בשיתוף פעולה, ונאפשר מרחב ציבורי ומרחב פרטי בריאים, נכונים, שוויוניים ובלי אלימות.

עליזה לביא: תודה רבה.

חמד עמאר: תודה, חברת הכנסת עליזה לביא.

חמד עמאר: חברת הכנסת מרב מיכאלי.

חמד עמאר: חמש דקות.

מרב מיכאלי: חברי וחברותי חברות הכנסת, הכנסת אישרה ממש עכשיו – היה לנו העונג והכבוד להשתתף בהצבעה, אישור בקריאה טרומית של הצעת החוק של חברת הכנסת גלאון, וגם של חבר הכנסת הרצוג, שמכירה בפגיעה מינית כפגיעה בעבודה, תאונת עבודה, כך שנפגעות תוכלנה לקבל את הפיצוי והשיפוי הראוי, וגם מאריכה את התקופה שבה נפגעת תוכל באמת לפנות ולקבל את הפיצוי הזה.

מרב מיכאלי: ללא ספק הצעה חשובה, עוד התקדמות חשובה בדרך שלנו, נשים, לעבר אותו שוויון מיוחל שאנחנו חולמות עליו, מדמיינות אותו ונאבקות עליו.

מרב מיכאלי: זהבה גלאון היא חברת כנסת פה הרבה מאוד שנים, והיא, כמו רבות לפניה, ורבות אתה, ואנחנו שהצטרפנו אליה וגם אחרים שמצטרפים, מתקנות ומתקנות, חוצבות במערכת הזאת בכל פעם עוד תיקון ועוד תיקון כדי לנסות ולתקן את המציאות הלא-שוויונית שבה מתקיימת אלימות כל כך רבה כלפי נשים.

מרב מיכאלי: ולמרות זאת, אנחנו מגיעות ליום הבין-לאומי למאבק באלימות כלפי נשים ואנחנו עם אותם מספרים איומים: אותם מספרים של 15 נשים שנרצחות בידי בני-זוגן; של 18,912 תיקים שנפתחים על אלימות המכונה "במשפחה", אבל בעצם מדובר על אלימות של גברים כלפי נשים, ילדות וילדים; אנחנו מדברות על 7,640 צווי הגנה שהוצאו נגד גברים אלימים על מנת לנסות למנוע את הפגיעה שלהם בנשים, בילדות ובילדים בבית שלהם; 7,000 נשים שטופלו ברשויות ובמקלטים; 641 נשים, 932 ילדות וילדים שהיו במקלטים.

מרב מיכאלי: מרכזי הסיוע לנפגעות ונפגעי תקיפה מינית מקבלים כל שנה כ-40,000 פניות אליהם.

מרב מיכאלי: רק שערו בנפשכן ובנפשכם מה היה קורה אילו המספרים האלה היו מספרים של נפגעי פעולות איבה.

מרב מיכאלי: מה היה קורה?

מרב מיכאלי: איזה תקציבים היו מועברים לביטחון?

מרב מיכאלי: באיזה מלחמה כוללת כבר היינו נמצאות ונמצאים עם כל העולם?

מרב מיכאלי: אבל הנפגעות האלה לא נחשבות נפגעות פעולות איבה.

מרב מיכאלי: הנשים הנרצחות לא נחשבות חללים בשום מערכה, למרות שמדובר במערכה – אוהו, איזו מערכה.

מרב מיכאלי: כי, כאמור, היום הזה הוא היום הבין-לאומי למאבק באלימות כלפי נשים.

מרב מיכאלי: המערכה הזאת היא לא ייחודית לישראל; היא מתקיימת בכל העולם, שהוא עדיין עולם של גברים, עולם שהוא עדיין עולם פטריארכלי גם במערב; שבו עדיין 99% מהנכסים נמצאים בידי הגברים; שבו עדיין רוב מוחלט של עמדות הכוח והשלטון בעולם נמצאות בידי גברים.

מרב מיכאלי: לכן, כל השינויים הקטנים שאנחנו מכניסות בעקביות, בעקשנות, בכל החוקים ובכל המערכות, לא מצליחים עדיין למגר את האלימות הקשה שיש כלפי נשים בישראל ובמקומות אחרים בעולם.

מרב מיכאלי: הסיבה לכך היא שאנחנו לא חושבות על זה, אבל אותה מערכת משפט, אותה מערכת בריאות, אותה כלכלה, כל המערכות – והמוסדות – האלה שאותן אנחנו באות לתקן ובהן להשיג את השוויון המיוחל, הן מערכות שלא ירדו לעולם יחד עם השמש, הירח, הגשם ועשרת הדיברות או הקוראן – תלוי, כל אחת והתורה שלה.

מרב מיכאלי: הן מערכות שנוצרו בידי בני-אדם, ולא סתם בני-אדם, הן נוצרו בידי גברים, בידי גברים שהיו בעלי ההון ובעלי הכוח בעולם.

מרב מיכאלי: הם אלה שעיצבו את המערכות האלה לעיצוב ענייניהם, לסידור ענייניהם הפנימיים, בינם לבין עצמם, באופן כזה שבו חוץ מהם, הגברים בעלי הכוח, כל השאר היו אובייקטים, היו commodities אם תרצו, סחורה עוברת לסוחר, רכוש שאפשר להעביר, תלוי באיזה תנאים, לאיזה צרכים, באיזה ימים, באיזה שעות.

מרב מיכאלי: בסך הכול לפני 100 שנה אנחנו, הנשים, קיבלנו את הכרטיס הזה, כרטיס הכניסה לעולם הציבורי, שבו גברים בנו את המערכות האלה, קבעו את החוקים האלה וסידרו את העניינים האלה.

מרב מיכאלי: בסך הכול 100 שנה שבהן אנחנו חברות שוות בעולם; שוות בפני החוק, לפחות באופן פורמלי, בעלות זכות לבחור, זכות להיבחר, זכות לפרש את החוק, לייצג בשם החוק, לעסוק במקצועות חופשיים, להחזיק בכסף, שתהיה לנו חזקה על הילדות והילדים שלנו באמצעות הגישה שלנו לחוק.

מרב מיכאלי: כל הדברים האלה נמצאים פה פחות מ-100 שנה.

מרב מיכאלי: רובן, רוב הזכויות האלה, הושגו לנו על-ידי מאבק של נשים פמיניסטיות – והמילה היא: פמיניסטיות – שקידמו, דחפו והובילו את המאבק הזה והשיגו לנו את הזכויות האלה.

מרב מיכאלי: אבל את היסוד, חברות, אנחנו צריכות לשנות.

מרב מיכאלי: העניין הוא שאנחנו צריכות לשנות את היסוד.

מרב מיכאלי: כמו שהעולם כמו שאנחנו מכירות אותו היום עוצב מתוך תפיסה וראייה גברית, בשביל לשנות אותו נדרשת תפיסה נשית פמיניסטית, לבנות מחדש את המערכת.

מרב מיכאלי: ולכן אני רוצה לספר לכן כאן היום, ביום הזה, על הצעת חוק שהנחתי היום על שולחן הכנסת יחד עם חברותי חברות הכנסת זהבה גלאון ומיכל רוזין, שנקראת הצעת חוק למניעת כפייה מינית.

מרב מיכאלי: היא נוסחה יחד עם הד"ר אורית קמיר, שניסחה גם את החוק למניעת הטרדה מינית.

מרב מיכאלי: ההגדרה של כפייה מינית שנמצאת בו לקוחה מהגדרה מחודשת לכפייה מינית שניסחה פרופסור קתרין מקינון.

מרב מיכאלי: זו הצעה שבעצם משנה את האופן שבו אנחנו מבינות ומבינים, מסתכלות ומגדירות את כל העיקרון של עבירת מין.

מרב מיכאלי: קודם כול, היא מכניסה את כל עבירות המין לרצף אחד, והיא לא נותנת להן את השמות האלה, הארכאיים, שהיו להן, כמו מעשה סדום, או מעשה מגונה, או בעילה – מילים שהן מעולם פטריארכלי, מילים שהן מילים מוסרניות, שבאות להגיד מהו מין טוב ומהו מין לא טוב, מהו מין ראוי ומהו מין לא ראוי.

מרב מיכאלי: ואנחנו לא מדברות במונחי מין ראוי או לא ראוי, רק במונחי "מין מרצון" לעומת "מין בכפייה".

מרב מיכאלי: ואנחנו לא רוצות מין בכפייה.

מרב מיכאלי: אז קודם כול, יש רצף אחד שמסדר את כל עבירות המין, החל בקלה ביותר, של הטרדה מינית, וכלה בחמורה ביותר של אונס בכל מיני סוגים של נסיבות מחמירות.

מרב מיכאלי: אבל הדבר המרכזי ביותר שעושה הצעת החוק הזאת הוא שהיא מוותרת על בחינת ההסכמה או האי-הסכמה בתור מה שמגדיר אם הייתה פה או לא הייתה פה כפייה מינית.

מרב מיכאלי: מה שעושה ההגדרה החדשה שלנו הוא שהיא באה לבחון רק מהן הנסיבות שבהן התקיים השימוש המיני.

מרב מיכאלי: אנחנו לא מדברות על מגע מיני, משום שמגע מיני יהיה מרצון בין אנשים, בין בני/בנות אדם.

מרב מיכאלי: אנחנו מדברות על שימוש מיני, מקום שבו יש שימוש בגוף של אישה או בנוכחות שלה, שימוש פיזי או שימוש לצורך ביזוי והשפלה בשפה – לצורך הצעות, לצורך התייחסויות מבזות; וכמובן, שימוש פיזי, שיכול להיות גם פוגעני וגורם חבלות חמורות.

מרב מיכאלי: אנחנו מדברות על שימוש בתנאים שיש בהם איום, סחיטה, דרישת שוחד, שימוש בכוח, הונאה יסודית, או ניצול לרעה של סמכות, מרות, אמון, תלות או פגיעות.

מרב מיכאלי: זאת ההגדרה של כפייה מינית, חברות וחברים: שימוש בעל אופי מיני בגופה של אישה או בנוכחותה תחת הנסיבות האלה.

מרב מיכאלי: כשזה קורה תחת הנסיבות האלה, אין פה שאלה, מדובר בכפייה מינית.

מרב מיכאלי: לא צריך לשאול אם הייתה הסכמה, אם הייתה הסכמה חופשית, אם באמת יש מקום להסכמה חופשית ביחסים שיש בהם תלות, מרות, פגיעות וכל מיני סוגים אחרים של ניצול.

מרב מיכאלי: זו שאלה שאבד עליה הכלח, אין לה יותר מקום.

מרב מיכאלי: כאמור, המטרה היא לשנות גם את ההליך המשפטי.

מרב מיכאלי: התמודדנו השבוע עם חוויה קשה תרבותית לכולנו, אני חושבת, כשהתפרסם סיפור על שופטת שעברה אונס וסירבה להתלונן עליו.

מרב מיכאלי: היו כאלה שסברו שזו הפגנת אי-אמון גדולה במערכת, ויש כאלה שסבורות, כמוני, שזאת זכותה היסודית והבסיסית של כל אישה, גם אם היא שופטת, לבחור מה היא עושה עם הגוף שלה ועם דברים שקרו לה, אם היא מתלוננת או לא מתלוננת עליהם.

מרב מיכאלי: אבל כך או כך, אנחנו מבקשות לשנות את ההליך המשפטי כך שבכלל לא תהיה על הפרק שאלה של אונס שני – שנפגעות חשות שהן עוברות במהלך החקירה ואחר כך במהלך המשפט.

מרב מיכאלי: אנחנו מבקשות לשנות את התפיסה התרבותית העמוקה של יחסי הכוח ושל הקשר של יחסי הכוח ליחסי מין.

מרב מיכאלי: מין הוא לא דבר שבאמצעותו אנחנו נשיג כוח.

מרב מיכאלי: אנחנו לא ניישם את הכוח שיש לנו באמצעות מין כפוי על אדם אחר.

מרב מיכאלי: מין אמור להיות באינטראקציה רצונית בין בני ובנות אדם.

מרב מיכאלי: זה מה שאנחנו רוצות ורוצים שהוא יהיה, לא דבר שיש בו כפייה ויש בו אלימות.

מרב מיכאלי: כמו שאמרתי, אנחנו מזמינות ומזמינים אתכם לקרוא את הצעת החוק שהונחה היום על שולחן הכנסת.

מרב מיכאלי: אני אישית מאוד מאוד מתרגשת מהנחתה.

מרב מיכאלי: בעיני היא ציון דרך מאוד חשוב במאבק המאוד-ארוך שלנו לשחרור של נשים מהאלימות שמאיימת עלינו בעצם בכל מקום ובכל זמן – ולא יהיה לנו שוויון לפני שנשת

מרב מיכאלי: חרר מהאיום הזה – בתקווה שזה יקרה יותר קרוב ממה שאנחנו יכולות לדמיין.

מרב מיכאלי: תודה רבה, אדוני.

חמד עמאר: תודה רבה.

חמד עמאר: חברת הכנסת שולי מועלם-רפאלי.

שולי מועלם-רפאלי: אדוני היושב-ראש, חברתי השרה, חברי וחברותי חברי הכנסת, היום הזה, שבו אנו מציינים את היום הבין-לאומי למאבק באלימות כלפי נשים, הוא לא מאבק; אני אשתמש במילה של חברת הכנסת מרב מיכאלי ואני אומר שהוא מערכה על זהותה של החברה הישראלית.

שולי מועלם-רפאלי: זו מערכה שגם גברים וגם נשים נוטלים בה חלק, כי אם מישהו חושב שאלימות כלפי נשים היא עסק של נשים בלבד, הוא טועה טעות מרה.

שולי מועלם-רפאלי: אפשר לחזור שוב על המספרים הקשים, אפשר שוב לדבר על 72 תיקים בממוצע שנפתחים ביום בארץ על אלימות כלפי נשים, אפשר לדבר שוב על אותן 40,000 פניות שמגיעות, אבל אני לא רוצה לחזור על זה שוב, כי זה נאמר פה כל כך הרבה פעמים.

שולי מועלם-רפאלי: אני רוצה רק לדבר על מספר הילדים שמדווחים כל שנה על אלימות בין ההורים שלהם; לא המקרים הקשים, אדוני, של ילדים שאומרים: אבא ירצח את אימא, ובכל זאת משחררים את האבא הזה, אלא ילדים שבאים בפני שומרי הסף שאנחנו סומכים עליהם, בפני העובדים הקהילתיים, בפני המורים, ואומרים: יש אלימות בין אבא לאימא.

שולי מועלם-רפאלי: המספרים האלה הולכים וגדלים.

שולי מועלם-רפאלי: אני רוצה לפתוח בשיתוף של כולכם עם דברים שביקשה ממני להגיד אישה רגילה, כמו כולנו, שמספרת את הסיפור הבא: ''הייתי נשואה 23 שנים, בלי יום אחד מאושר.

שולי מועלם-רפאלי: בכל תקופת נישואי חוויתי אושר רק כשנולדו שלוש בנותי.

שולי מועלם-רפאלי: נשארתי נשואה 23 שנה בגלל הפחד.

שולי מועלם-רפאלי: לא העזתי לומר שרע לי, לא הזכרתי את המילה גירושין.

שולי מועלם-רפאלי: התעוררתי כל בוקר בזכות הבנות.

שולי מועלם-רפאלי: לולא בנותי, אולי לא הייתי קמה, לא הייתי מתפקדת, הייתי מתה.

שולי מועלם-רפאלי: הרגשתי שכנראה נענשתי משמים, אחרת למה הייתי צריכה לסבול כל כך?

שולי מועלם-רפאלי: לא סבלתי מאלימות פיזית" – זה נשמע לפעמים, כאילו, הוא לא הרביץ לה, הוא רק אמר לה, הוא רק הסתכל עליה – כל מיני טעויות שאנחנו שומעים אותן שוב ושוב, גם במקומות שאמורים להתנגד לדברים הכביכול-פשוטים האלה; הוא רק לא נתן לה מספיק כסף, ועל כל 50 שקלים שהיא צריכה בשביל לקנות משהו לבית היא צריכה להתחנן.

שולי מועלם-רפאלי: גם זאת אלימות, אדוני.

שולי מועלם-רפאלי: והיא ממשיכה: "סבלתי מאלימות מילולית שפגעה במעמקי נשמתי.

שולי מועלם-רפאלי: הפחד באוויר, המתח בבית, ובכל זאת קמתי כל בוקר וגידלתי שלוש בנות.

שולי מועלם-רפאלי: ואז, ערב אחד, אחרי שהבעל שלי איים עלי ברצח, וחששתי לחיי ולחיי בתי הקטנה שעדיין גרה אתי בבית, פניתי לחברה שהכירה את הנושא והייתה מעורבת במקלט לנשים מוכות, ובזכותה הגעתי למקלט, שם חיכו לי וקיבלו אותי בחום ובאהבה עצומה".

שולי מועלם-רפאלי: הסיפור הזה, אדוני, ממחיש את אחת הנקודות הכואבות, והיא המחיר הכבד שהנשים נאלצות לשלם.

שולי מועלם-רפאלי: לא רק שהן אלה שנפגעות מהאלימות, לא רק שהן אלה שקמות והולכות לישון כל יום בפחד מפני רצח, בדיכוי טוטלי – הן אלה שצריכות לעזוב את הבית, ולא הבעל המכה והאלים; הן אלה שצריכות לעבור עם ילדיהן ולהתנתק מהמוכר והידוע; הן אלה שבעצם צריכות להסתתר.

שולי מועלם-רפאלי: אנחנו חיים במציאות אבסורדית, שבה כאשר אישה מתנהגת בצורה אמיצה ומפסיקה את הטרור שמופעל כלפיה, היא המשלמת את המחיר, ולפעמים מגדילה את הסכנה.

שולי מועלם-רפאלי: זאת מציאות בלתי נסבלת שאנחנו חייבים לשנות אותה.

שולי מועלם-רפאלי: נקודה נוספת היא החשיבות העצומה של נורות האזהרה.

שולי מועלם-רפאלי: אנחנו עורכים שוב ושוב מפגשים וסדנאות עם בני-נוער, ואנחנו שוב ושוב מראים בפני בנות – גם בנים, אבל בעיקר בנות – את הנקודות האדומות שצריכות להידלק כשהן פוגשות בן-זוג שרק מנסה לבודד אותן מהמשפחה והחברים, שרק יש לו מצבי רוח קיצוניים, שרק הוא מאשים אותה בכל הצרות שלו ושל המשפחה שלו.

שולי מועלם-רפאלי: אלה נקודות אדומות שצריכות להדליק נורה אדומה.

שולי מועלם-רפאלי: היהדות – כמו כל אדם בר-דעת בעולם – שוללת אלימות מכל סוג שהוא בכל תוקף.

שולי מועלם-רפאלי: עמדת חכמי היהדות היא ברורה נגד אלימות פיזית ואלימות נפשית שמופעלת כלפי כל בני-האדם, ובעיקר בעיקר בין בעל לאשתו.

שולי מועלם-רפאלי: מעבר לשלילת כל סוג של אלימות, היהדות מחנכת אותנו לאהוב ולכבד איש את רעהו ואדם את אשתו.

שולי מועלם-רפאלי: שמעתי הבוקר, בשיחה ארוכה, מפי אחת המרצות במכללה הערבית לחינוך בחיפה, על סקר שנעשה במכללה בשנת 2010, שהכה את המרצים שם בתדהמה עמוקה: 87% מהסטודנטים לחינוך הערבים הביעו סוג של הבנה למציאות של רצח על רקע "חילול כבוד המשפחה".

שולי מועלם-רפאלי: והמכללה, לפי מה שהיא סיפרה לי, שינסה מותניים, וכל המרצים והמרצות, ובעיקר ראש המכללה, החליטו שהם לא יכולים לעבור על הדבר הזה לסדר-היום.

שולי מועלם-רפאלי: והם עורכים שם סדנאות, והשנה הכניסו שם גם קורס אקדמי בנושא של מניעת אלימות, ויותר – כמו שהיא הגדירה את זה – יותר הבנה לצעדים שאסור לנו להיות סובלניים כלפיהם.

שולי מועלם-רפאלי: והיא מספרת על שינוי מגמה בקרב הסטודנטים שלהם, שהם הופכים להיות המורים ואנשי החינוך שמובילים בקהילה הערבית.

שולי מועלם-רפאלי: אני מספרת את זה כי חברתי עליזה לביא דיברה – ואני נפגשתי עם המשפחה שכבר עשר נשים בה נרצחו.

שולי מועלם-רפאלי: איפה אנחנו נמצאים?

שולי מועלם-רפאלי: איך אנחנו נותנים לדבר הזה לקרות?

שולי מועלם-רפאלי: ואני הלכתי להיפגש עם נשים שם, כי הן פנו, הן פנו כנראה לכמה חברות כנסת, ואני הזדעזעתי ממציאות של נשים במשפחה שיודעות שחייהן על זמן שאול.

שולי מועלם-רפאלי: ויש שם שתי נשים שהחליטו לאזור אומץ ולעשות מעשה ולפנות ולהגיד: לא עוד.

שולי מועלם-רפאלי: אנחנו לא ניתן למציאות הזאת לקרות.

שולי מועלם-רפאלי: אני רוצה לסיים את דברי בציטוט חלק מתפילה שחיברה חברתנו הד"ר יעל לוין על בנות ישראל שנרצחו על-ידי בעליהן, ואני אומרת את זה על נשים בכלל שנרצחות על-ידי בעליהן.

שולי מועלם-רפאלי: בשבת האחרונה, לפני ארבעה ימים, פרשת תולדות, התפילה הזאת נאמרה בכל בתי-הכנסת בקהילות ישראל: "ה', אל דמי לך, אל תחרש ואל תשקוט אל.

שולי מועלם-רפאלי: בטל נגע זה שפשה בקרבנו, וקלקל מחשבת הזוממים להרוג את בנות-זוגם, ויקוים בהם מקרא שכתוב, 'עֻצו עצה ותֻפר, דברו דבר ולא יקום, כי עמנו אל'.

שולי מועלם-רפאלי: פקוד נא את זכרן של בנות ישראל והנשים כולן אשר נרצחו בידי בני-זוגן בכל עת ועת, בכל אתר ואתר, ותן להן יד ושם טוב בביתך ובחומותיך.

שולי מועלם-רפאלי: מלך שהשלום שלו, שים שלום בין כל בני-האדם ותמשיך שלום בין כל בריותיך, ופרוס עלינו סוכת שלומך, ותזכנו שנהיה מתלמידיו של אהרן, אוהבי שלום ורודפי שלום".

שולי מועלם-רפאלי: בתקווה, בעזרת השם ובאמונה שלמה שיגיע היום שלא נצטרך לציין את יום המאבק באלימות נגד נשים.

שולי מועלם-רפאלי: תודה רבה.

חמד עמאר: תודה רבה.

חמד עמאר: חבר הכנסת אברהים צרצור.

אברהים צרצור: כבוד היושב-ראש, גברתי השרה, מכובדי חברי הכנסת, האמת היא שהנושא של המעמד של הנשים בכלל בחברה האנושית, ובפרט בחברה הערבית והמוסלמית, נובע בעיקר מהיעדר מוסריות, לצערי הרב, מהיעדר ערכים בחברה האנושית בכלל, מהידרדרות בולטת, מבורות של החברה על אודות מעמדה של האישה.

אברהים צרצור: כל הסימפטומים האלה מביאים בסופו של דבר, בסופו של תהליך, להידרדרות מעמדה של האישה – מעמדן של הנשים בחברה האנושית בכלל, ובין היתר בחברה הערבית והמוסלמית.

אברהים צרצור: ועל כן, אני רציתי להתייחס לסוגיה הזאת בשתי רמות, גם רמה תיאורטית וגם רמה פרקטית, ואני בחרתי להתחיל באמירה חזקה ביותר של הנביא מוחמד, עליו השלום, שממנו יונקים גם את הערכים שלנו בקטע הזה של ההתייחסות לנשים בחברה המוסלמית ובחברה הערבית.

אברהים צרצור: מה אומר הנביא מוחמד, עליו השלום – ואני מתרגם באופן ישיר לעברית: המכבד את הנשים הוא האציל, בה"א הידיעה; והמשפיל את הנשים הוא המנוול.

אברהים צרצור: דרך אגב, הנביא מוחמד, עליו השלום, שחי כ-63 שנים, מאז שהוא קיבל את ההשראה מאלוהים, לעתים נדירות מאוד הוא השתמש במילים קשות מאוד כדי לתאר מצבים קשים בחברה שהוא נתקל בהם, או את האתגרים שהוא נתקל בהם.

אברהים צרצור: בקטע של הנשים, אין שום ספק שהאמירות שלו היו חזקות ביותר בקטע הזה, היות שהוא הבין שאם הוא לא יבסס את היסודות של היחס ההוגן כלפי נשים בחברה שהוא הקים, זה יכול באמת להשליך אור קודר לגבי מעמדה של האישה גם בדורות הבאים.

אברהים צרצור: ועל כן, הוא קבע את היסודות האלה, והוא הכריח את המוסלמים, והפך את היחס הזה לנשים ולמעמדן של הנשים בחברה המוסלמית לחלק לא רק מהאסטרטגיה של המנהיגים אלא חלק מהדת, מההלכה המוסלמית.

אברהים צרצור: היינו, מי שמפר את העקרונות האלה כלפי הנשים הוא כמי שמפר את המצוות של אלוהים.

אברהים צרצור: הכבוד לאישה הוא חלק מהמצוות של האלוהים; מי שמפר את העקרונות האלה מפר בדיוק את המצוות של אלוהים.

אברהים צרצור: אני גם מפנה את תשומת לבכם לפסוק מאוד מאוד מעניין, שהשווה בין נשים לגברים במגוון רחב מאוד של נושאים, כמעט בכל הנושאים הקשורים בחיי היום-יום שלנו.

אברהים צרצור: ומה אומר הקוראן: המתמסרים והמתמסרות, והמאמינים והמאמינות, והאדוקים והאדוקות, ואנשי האמת ונשות האמת, ועזי הרוח ועזות הרוח, והענווים והענוות, והנותנים צדקה והנותנות צדקה, והצמים והצמות, והשולטים ביצריהם והשולטות ביצריהן, והמרבים והמרבות להזכיר את שם אללה – לכל אלה הועיד אללה סליחה ושכר רב ועצום.

אברהים צרצור: זה רק אחד.

אברהים צרצור: יש עשרות פסוקים בקוראן, יש מאות אמירות של הנביא מוחמד שמבססות את היחס הזה – לא רק ההוגן, אלא המכובד ביותר – שהביא להצלת האישה.

אברהים צרצור: ואנחנו מדברים, דרך אגב, בתקופה שלפני 1,400 שנים, וכולנו יודעים את מצבה של האישה באותה תקופה.

אברהים צרצור: אני מפנה את תשומת לבכם לאנציקלופדיה הענקית של ויליאם דוראנט, שכותרתה – The Story Of Civilization, "תולדות התרבות".

אברהים צרצור: הוא דיבר על מעמד הנשים הן ביוון הקדומה, הן ברומא, הן בפרס, הן בהודו, הן בסין, הן בחצי האי ערב, והגיע למסקנה פשוטה מאוד: מעמדן של הנשים נע בין להיות סחורה לבין להיות אובייקט מיני.

אברהים צרצור: הוא אמר, קבע באנציקלופדיה שלו – והוא פילוסוף והיסטוריון אמריקני מפורסם וידוע – הוא הגיע למסקנה, ואני מבקש מכם לחזור לאנציקלופדיה הזאת ולראות את העובדות האלה שאני מדבר עליהן; הוא קבע בצורה עובדתית ואמר ככה: ברגע ששמשו של האסלאם זרחה בעולם כל כך חשוך – ואני מדבר על כל העולם, מרומא ועד לתרבות הסינית במזרח; ברגע שהשמש של האסלאם זרחה בעולם החשוך הזה, מעמדה של האישה נע בצורה דרסטית ביותר ממצב כל כך קשה למצב שמהווה מקור לגאוות האנושות, גם באותם ימים וגם בימים האלה – שחי בהם גם ויליאם דוראנט.

אברהים צרצור: ואני מסכם בכך: על מי אנחנו מדברים כשמדברים על מעמדן של הנשים?

אברהים צרצור: על מי אנחנו בעצם מדברים – וזה הדבר שאליו צריך להפנות את תשומת לב הפושעים האלה כלפי הנשים בחברה שלנו ובחברה בכלל.

אברהים צרצור: על מי אנחנו מדברים בעצם?

אברהים צרצור: מדברים על האימא, מדברים על האחות, מדברים על הדודה, מדברים על בת-הזוג, מדברים על המורה שמחנכת אותנו בבית-הספר, מדברים על האחות שדואגת לבריאות שלנו בבתי-הספר או בטיפות-חלב וכו' וכו', ומדברים גם על הרופאה שמטפלת בנו בבתי-החולים וכו'.

אברהים צרצור: אז כשמדברים על נשים מדברים על עצם מעצמותינו ולא על גוף כזה שהוא זר מבחינתנו כבני-אדם.

אברהים צרצור: ועל כן אני מסכם ואומר: מבחינתנו, כמוסלמים – וזה ברמה התיאורטית, דרך אגב, וגם ברמה הפרקטית – מי שמסתכל על ההיסטוריה של המוסלמים רואה בצורה חד-משמעית: הנשים השתתפו בצורה פעילה בחיי היום-יום של החברה המוסלמית.

אברהים צרצור: והנביא מוחמד והנשים בחברה – הוא גידל בחברה שהוא הקים לפני 1,400 שנים; הן השתתפו בצורה מסיבית ביותר בבניינה ומניינה של החברה המוסלמית, וזה גם השליך אור מאוד חיובי ופרוגרסיבי על האומות שנכנסו לתוככי התרבות המוסלמית ולמדו רבות מהתרבות הזאת.

אברהים צרצור: אני יכול לסכם את העניין הזה בשתי משוואות.

אברהים צרצור: מבחינתנו, גזע אנושי שווה גבר ואישה, כמו שזמן שווה לילה ויום.

אברהים צרצור: האם מאן דהוא יכול לטעון שיום זה יותר טוב מלילה או לילה יותר טוב מיום?

אברהים צרצור: בשום פנים ואופן לא.

אברהים צרצור: לכל חלק משתי המשוואות האלה יש תפקיד נשגב.

אברהים צרצור: חיים לא יכולים להתקיים ללא יום או ללא לילה; זה הזמן, שהוא החיים שלנו.

אברהים צרצור: כמו הגזע האנושי – הוא איננו יכול להתקיים גם ללא האישה וגם ללא הגבר.

אברהים צרצור: ועל כן, ככל שאנחנו משקיעים בשיפור מצבה של האישה, בפיתוח מעמדה של האישה בחברה, בנתינת אפשרות לאישה להשתתף בחיי היום-יום בבניית החברה האנושית בכל התחומים של החיים, החל בנשיא המדינה וכלה באם שמחנכת את ילדיה בבית – לא יכולים לטעון שהחברה שלנו היא לא חברה מתקדמת, ואני מתכוון לכל חברה באשר היא ולאו דווקא החברה הערבית והחברה המוסלמית.

אברהים צרצור: תודה.

חמד עמאר: תודה.

חמד עמאר: תשיב השרה יעל גרמן בשם השרה לימור לבנת.

יעל גרמן: גם אני חייבת לומר: מחכים ומעשיר.

יעל גרמן: אדוני היושב-ראש, חברותי חברות הכנסת, חברי חברי הכנסת, שרת התרבות והספורט לימור לבנת לא יכלה להיות כאן, נאלצה שלא בטובתה להיעדר מהישיבה, וביקשה ממני לקרוא את דבריה.

יעל גרמן: המלחמה באלימות נגד נשים היא מלחמה בלתי נגמרת.

יעל גרמן: אופי המלחמה והקורבנות הספציפיים משנים את פניהם מדי פעם, אבל המלחמה עצמה אינה נגמרת.

יעל גרמן: פעם החזית מתמקדת בזירה המשפטית, פעם בציבורית, פעם בחקיקתית, אבל כל אלו הן חזיתות שונות של אותה מלחמה בלתי נגמרת.

יעל גרמן: אלימות נגד נשים אינה רק רצח נשים, אינה רק אלימות על-ידי בני-זוגן או משפחתן.

יעל גרמן: רצח זו צורת האלימות המפורסמת, הבולטת, המובהקת והמתועבת ביותר, אך היא אינה היחידה.

יעל גרמן: הדרת נשים היא סוג אחד של אלימות כלפי נשים, אלימות כלכלית היא סוג אחר, ויש, כמובן, אלימות נפשית ואלימות מינית.

יעל גרמן: אבל אלימות נגד נשים היא חלק ממערכת חברתית שלמה שלפיה נשים נשפטות כל חייהן.

יעל גרמן: הן נשפטות כאשר מדירים אותן מהמרחב הציבורי, כאשר אוסרים עליהן לשיר בציבור; הן נשפטות כשנאנסת, ותהיה זאת שופטת או אישה מן היישוב, מסרבת או מהססת להתלונן במשטרה על מה שאירע לה, כי היא יודעת שהיא עלולה למצוא עצמה כמצטדקת.

יעל גרמן: כל אלו הם ביטויים של אלימות נגד נשים.

יעל גרמן: אלימות נגד נשים היא גם ההתייחסות החברתית לאישה כאל אובייקט מיני.

יעל גרמן: אלימות נגד נשים היא גם התפיסה שנשים הן זולות יותר וחלשות יותר, כי כולנו הרי יודעים שזול יותר להעסיק נשים.

יעל גרמן: כולנו יודעים שבעל המאה הוא בעל הדעה, וכיום נשים, לצערנו, אינן בעלות מאה, כי יש מעט מדי נשים במקומות עבודה בעלי השפעה והכנסה ויש מעט מדי נשים המחזיקות בעושר.

יעל גרמן: אני יודעת שביוזמת חברתי חברת הכנסת ד"ר עליזה לביא התקיים היום כאן בכנסת יום עיון חשוב במיוחד על האלימות ברשתות החברתיות.

יעל גרמן: מדובר בנושא חשוב מאוד.

יעל גרמן: בישיבת הממשלה ביום ראשון הציגה שרת התרבות והספורט את הצורך בהתמודדות עם התופעות של ביזוי והשפלה של נערות וילדות ברשתות החברתיות, במיוחד ברשת החברתית הנקראת "סיקרט", ששם הכול נעשה בעילום שם.

יעל גרמן: לשמחתי הרבה, השר לביטחון פנים אהרונוביץ גילה אוזן קשבת והבטיח לבדוק כיצד ניתן לפעול נגד המטרידים ברשת "סיקרט" ולהגביר את מאמצי האכיפה ברשת בכלל.

יעל גרמן: בשנה האחרונה גילינו, לצערנו, שהחזית הבאה במלחמה הלא-נגמרת באלימות עוברת לרשת.

יעל גרמן: לכן, גם אנחנו נדע למצוא את הפתרונות הנדרשים כדי לתת מענה הולם גם בזירה הזו של הרשת.

יעל גרמן: מוטלת עלינו החובה להמשיך ולעקוב במהלך השנה הקרובה, וכך נעשה.

יעל גרמן: תודה רבה.

חמד עמאר: מה את מציעה?

חמד עמאר: המציעים, אתם מסתפקים בתשובת השרה?

יעל גרמן: אני חושבת שהיה דיון בוועדה למעמד האישה, אבל אם חברתי רוצה לקיים דיון נוסף אז ודאי שזה תמיד רצוי.

חמד עמאר: מסתפקים בתשובת השרה?

שולי מועלם-רפאלי: כן.

יעל גרמן: היה היום דיון ממצה.

קריאה: השבוע יש רצף של דיונים בעניין.

חמד עמאר: תודה.

חמד עמאר: הודעה לסגן מזכירת הכנסת, בבקשה.

נאזם בדר: ברשות יושב-ראש הישיבה, הנני מתכבד להודיעכם, כי הונחו היום על שולחן הכנסת – מסקנות ועדת הכספים בעקבות דיון מהיר בנושא:

נאזם בדר: התקשרויות עם ספקים חיצוניים של משרדי הממשלה, של חברי הכנסת מיקי רוזנטל, עיסאווי פריג', גילה גמליאל, מנחם אליעזר מוזס ואמנון כהן; מסקנות ועדת החוקה, חוק ומשפט בעקבות דיון מהיר בנושא:

נאזם בדר: פסיקת הוצאות משפט דרקוניות ככלי להרתעת תובעים ועותרים ציבוריים מלממש את זכות הגישה לערכאות, של חברי הכנסת זהבה גלאון, איתן כבל ויצחק וקנין.

נאזם בדר: תודה.

נאזם בדר: ציון יום ההפטיטיס C

חמד עמאר: חברות וחברי הכנסת, הצעה לסדר-היום מס' 4175.

חמד עמאר: אנחנו פותחים כעת דיון מיוחד במסגרת יום המודעות למחלת ההפטיטיס, או בשמה המוכר והפחות מדעי: צהבת נגיפית, וזאת ביוזמתו הברוכה של חבר הכנסת אברהם מיכאלי.

חמד עמאר: מדובר במחלה התוקפת את הכבד, לעתים בצורה קשה.

חמד עמאר: על-פי הערכות, בישראל חיים כ-140,000 חולים, ורובם אף אינם מודעים למחלתם, מכיוון שאינם יכולים לחוש בתופעות ובסימנים שלה.

חמד עמאר: משום כך, המחלה מתקדמת באופן שקט, ועלולה לעשות שמות בגופם של החולים בלי שאלה יוכלו אפילו להתגונן מפניה ולטפל בה בשלב מוקדם.

חמד עמאר: נגיף זה גורם לדלקת כרונית בכבד שעלולה לפגוע בתפקודו עד כדי מצב שבו המוצא היחיד הנו השתלת כבד.

חמד עמאר: במקומות רבים בעולם נגיף זה הנו הגורם העיקרי להשתלות כבד.

חמד עמאר: ומי שכבר נדרש להשתלה, רבותי, נתקל במסכת לא קלה של המתנה מייגעת, של מתח, וכמובן, של פרוצדורה רפואית שמוטב שלא להגיע אליה כלל.

חמד עמאר: למרות שניתן לאבחן את המחלה על-ידי בדיקת דם פשוטה, רק חלק קטן מהאוכלוסייה שלנו נבדק בה.

חמד עמאר: כיום, הודות לפיתוחים של השנים האחרונות, אם אותר הנגיף, ניתן לטפל בו ברוב המקרים על-ידי תרופות חדשניות.

חמד עמאר: לכן, אם הקריאה שתצא גם מעל במה מכובדת זו תהווה זרז נוסף להיבדקות ולמודעות של אזרחים נוספים, שיצליחו למנוע הידרדרות קטלנית של המחלה מוקדם יותר – היה זה שכרנו, שהרי כל המקיים נפש אחת כאילו הציל עולם מלא.

חמד עמאר: אני מודה ליוזם דיון חשוב זה ולמשתתפיו.

חמד עמאר: אני מזמין את חבר הכנסת אברהם מיכאלי.

אברהם מיכאלי: אדוני היושב-ראש, גברתי השרה, חברי חברי הכנסת, כנסת ישראל מציינת היום בפעם הראשונה את יום המודעות להפטיטיס, יום המודעות הבין-לאומי.

אברהם מיכאלי: אדוני היושב-ראש, כפי שפתחת, הפטיטיס C, ששמה הציבורי הפופולרי – קוראים לה צהבת נגיפית מסוג C, זו מחלה שעלולה להיות קטלנית ללא טיפול, שכן לאחר שנדבקים בנגיף, חולים רבים עלולים לפתח דלקת כבד כרונית, שמתפתחת באטיות ואף עלולה להוביל למחלות קשות, מחלות שידועות כשחמת כבד, סרטן כבד, לצורך בהשתלת כבד וחלילה גם למוות.

אברהם מיכאלי: המחלה הזאת אחראית לכ-53% ממקרי סרטן הכבד ולשליש מהשתלות הכבד.

אברהם מיכאלי: סרטן הכבד הוא השלישי בשכיחותו כסיבת מוות בכלל סוגי הסרטן.

אברהם מיכאלי: זאת ועוד, סיבוכי המחלה מטילים עומס רב על מערכת הבריאות בשל עלויות הטיפול הגבוהות והיקרות בנזקי המחלה.

אברהם מיכאלי: בישראל, אדוני היושב-ראש, כפי שהזכרת, מעריכים כי יש למעלה מ-100,000 – יש מספרים שמדברים על 120,000 – חולים במחלה, ואחוז ניכר מהם, מהחולים האלה, אדוני היושב-ראש, כ-80%, הם אנשים שבאו ממדינות שהם נדבקו שם בנגיף שלא באשמתם.

אברהם מיכאלי: קבוצה גדולה מאוד של חולים באו – באנו – מברית-המועצות לשעבר, ושם שכיחות המחלה היא יותר מאשר בכל מקום אחר בעולם.

אברהם מיכאלי: ואותם חולים שהגיעו משם, השכיחות אצלם, של המחלה הזאת, היא כמעט פי-שישה מאשר באוכלוסייה רגילה.

אברהם מיכאלי: הבעיה היא שרק 20% מהחולים מודעים לכך שהמחלה קיימת אצלם בגוף.

אברהם מיכאלי: אנחנו מתייחסים לחולים האלה כאל חולים שלא באשמתם ושלא בידיעתם.

אברהם מיכאלי: למה לא באשמתם?

אברהם מיכאלי: לדוגמה, בברית-המועצות לשעבר החולים שהיום חולים במחלה נחשפו לפרוצדורות רפואיות פולשניות לא סטריליות, כגון – היו מחסנים שם ילדים בגן ובבית-ספר בכמויות באותו מזרק, ואז הרופאים אומרים שהמזרק המזוהם הוא שגורם גם למחלה הזאת; או טיפול שיניים בחולים רבים ללא חיטוי, עירויי דם שלא נבדק.

אברהם מיכאלי: ולא בידיעתם, למה אני קורא לזה כך?

אברהם מיכאלי: מכיוון שאין תסמינים למחלה הזאת.

אברהם מיכאלי: היא מתפתחת במשך עשרות שנים והנזקים שלה מצטברים ומחמירים עד שהם עלולים לגרום לשחמת, סרטן וכו', כפי שמניתי קודם – במצב כזה, הברירה שנותרת היא השתלת כבד, או חלילה מוות; ובעיקר, מכיוון שאף אחד גם לא אומר לחולים האלה שיש סיכוי שהם חולים ושהם צריכים להיבדק.

אברהם מיכאלי: זה חוסר המודעות שמטריד אותנו מאוד.

אברהם מיכאלי: בשנת 2010 ארגון הבריאות העולמי, אדוני היושב-ראש, הכריז על יום הפטיטיס בין-לאומי למטרה אחת חשובה: להעלות את המודעות העולמית להפטיטיס ולעודד מניעה.

אברהם מיכאלי: יום כזה מצוין כבר ב-100 מדינות בעולם.

אברהם מיכאלי: לצערנו במדינת ישראל זה לא צוין עד עכשיו כיום בין-לאומי.

אברהם מיכאלי: אנחנו פה בכנסת נחשפנו לסוגיה הזאת בצורה מאוד מאוד מפורטת על-ידי עמותה שנקראת עמותת "חץ".

אברהם מיכאלי: הם הגיעו לוועדת העלייה והקליטה, לחבר הכנסת יואל רזבוזוב, והוא, ביוזמה ברוכה, קיים דיון מפורט בסוגיה.

אברהם מיכאלי: ומאז שהסוגיה עלתה בוועדת העלייה והקליטה החלטתי שצריך להוביל, שבכנסת גם נהיה מודעים לזה, ושהציבור, דרך הכנסת, יהיה מודע לזה.

אברהם מיכאלי: ואכן, בשיתוף פעולה עם עמותת "חץ" באנו ויזמנו את היום הזה בכנסת, כדי שגם נעלה את המודעות וגם נחשוף לציבור, כנציגי הציבור, את הבעיה הקשה – גם בגילוי המחלה, גם בהכוונה נכונה של אותם אזרחים שלצערנו הם חולים ואפילו לא יודעים על זה, וגם כמובן לעזור למשרד הבריאות ולמערכת שצריכה להתמודד עם הוצאות – גם היום, וחלילה חלילה אם יש סיבוכים למחלה הזאת ההוצאות הן גדולות פי כמה וכמה.

אברהם מיכאלי: כאשר מניעה עולה x כסף, אנחנו יודעים שתמיד כאשר המחלה מחמירה, חוץ מהמצב של פיקוח נפש, חוץ מהבעיות הבריאותיות הקשות, הסיבוכים גורמים אחר כך להוצאות גדולות הרבה יותר.

אברהם מיכאלי: אנחנו מבקשים ביום הזה לחשוף את המחלה לא בשביל חלילה להדביק תווית לאיזו קבוצה כזאת או אחרת בציבור הכללי שסובלת מהמחלה, אלא כדי לבוא ולעודד אנשים, א.

אברהם מיכאלי: לעשות בדיקות די פשוטות, שהעלות שלהן אינה גדולה, שידעו שיש להם מחלה ושידעו להתמודד עם זה באמצעות המערכות הקיימות.

אברהם מיכאלי: גם הופיעו אצלנו היום המומחים השונים, ובאמת יש לנו, אדוני היושב-ראש, מומחים מן השורה הראשונה, שמייעצים לכל הארגונים הבין-לאומיים בסוגיה הזאת, מנהלי מחלקות בכל בתי-החולים, אנשים בעלי שם.

אברהם מיכאלי: הם אמרו שאפשר להבחין בין חולה לחולה – באיזו דרגה של בעיה הוא נמצא, ולא תמיד צריך להתנפל כביכול על המערכת כולה, שכולם ביחד יקבלו את הטיפול, אלא ייקבעו קריטריונים מי יתחיל לקבל את הטיפול, מתי, באיזה שלב – והוא כנראה לא טיפול זול, מסתבר, הטיפול בתרופה.

אברהם מיכאלי: ישנן היום תרופות שהן ממש מצילות חיים.

אברהם מיכאלי: ההתפתחות הרפואית, ברוך השם, גרמה לכך שהיום ישנן תרופות – גברתי השרה, בוודאי את גם מודעת לזה – שמרפאות לחלוטין מהמחלה.

יעל גרמן: – – –

אברהם מיכאלי: ולכן הרופאים מתארים את זה כנס.

אברהם מיכאלי: פעם, כשהיו מדברים על המחלה הזאת, והיום אמרתי את זה כדוגמה, רופאי משפחה היו אומרים לחולים: תכתוב צוואה – עד כדי כך – במקום לעודד אותם לקבל את הטיפול שניתן לקבל.

אברהם מיכאלי: היום המומחים אומרים שהתרופות שקיימות כבר בשוק יכולות בהחלט לרפא ולהעלים את המחלה הזאת.

אברהם מיכאלי: יחד עם זאת, התרופות האלה כנראה עולות הרבה כסף היום.

אברהם מיכאלי: ואנחנו גם מאמינים שבמשך הזמן התרופות האלה עלותן תרד, כי תמיד תרופה חדשה בשוק, העלות שלה הרבה יותר גדולה.

אברהם מיכאלי: אנחנו תמיד עושים מול עצמנו שיקול של סיבוכי מחלה, חלילה פיקוח נפש, חלילה גם בעיות שמחלה כזאת יכולה לגרום במיוחד לאדם צעיר ואפילו לאדם בגיל הביניים, ואם אנחנו נפתח אצלנו גם את המודעות וגם את המנגנון הראוי לטיפול באותם חולים, ודאי שנציל בזה אנשים רבים.

אברהם מיכאלי: קיימנו היום דיון בוועדת העבודה, הרווחה והבריאות, קיימנו דיון בוועדת העלייה והקליטה, ובכל הישיבות התחזקנו בכך שאין ספק שהעלאת הנושא והמודעות דרך הכנסת, כמובן דרך השרה, והיא יודעת איך לפתור דברים – אני לא אומר לך את זה סתם, כי אנחנו כבר עברנו כמה וכמה מקרים שבהם את ידעת להתמקד במשהו, את ידעת איך לקדם את זה – כדי שנגיע למצב שהמחלה הזאת, יחד עם הרבה מחלות – ואני יודע שאת, כשרת בריאות, ממונה על מערכת בריאות שיש בה עוד כמה וכמה בעיות רפואיות קשות; כאן זה סוג מחלה שאני רואה לגביה כרגע את האור בקצה המנהרה, במובן החיובי.

אברהם מיכאלי: אנחנו רואים כרגע שיש פתרון למחלה הזאת; לא יכולנו להגיד את זה לפני עשר שנים, לפני 15 שנה.

אברהם מיכאלי: אם היום אנחנו ניקח את זה כיעד, וגם נגדיר את היעד שלנו, לא נלך בצורה שלא נדע לאן אנחנו מגיעים – והיום הבנתי מהנציגים במשרדך שאנחנו גם הולכים פה אולי על תוכנית לאומית לטיפול במחלה – אין ספק שהדברים האלה יביאו לכך שאותו ציבור שהיום הוא לא חשוף, או שהוא לא מודע או שהוא גם חושש – החולים שחולים במחלה הזאת נרתעים כנראה, לא הולכים לרופא משפחה אפילו כשמזמינים אותם ואומרים להם: בואו נעשה בירור; הם לא רוצים להיכנס לזה.

אברהם מיכאלי: לכן, נצטרך לחשוב גם על קמפיין מתואם, שידעו שהדבר הזה בא לטובת החולים, לטובת בני המשפחה.

אברהם מיכאלי: כי, אדוני היושב-ראש, הסכנה היא שמי שלא מטפל במחלה, לא רק שהוא פוגע בעצמו, הוא גם פוגע בקרובים שנמצאים לידו, ואז כמות החולים עלולה לגדול.

אברהם מיכאלי: לכן, אני מברך קודם כול את יושב-ראש הכנסת, שאישר לי לקיים את היום המיוחד הזה בכנסת.

אברהם מיכאלי: אני מברך על כל שיתוף פעולה, שישנו וגם שיהיה, עם משרד הבריאות.

אברהם מיכאלי: אני גם אמרתי היום לנציגי משרד הקליטה – גברתי השרה, אני לא משאיר אותך לבד בזירה.

אברהם מיכאלי: גם משרד הקליטה, מכיוון שיש מגזר גדול של עולים שלצערנו הם בבעיה הזאת – שגם הם ישתפו אתך פעולה בתקצוב נכון של הדבר הזה, כדי שכולנו נתגייס ביחד.

אברהם מיכאלי: כמובן, אני מודה לעמותת "חץ", ששיתפה אתנו פעולה כדי שנעלה את הסוגיה הזאת היום, עם המנכ"ל שלה, ד"ר חוליו בורמן.

אברהם מיכאלי: גם לאותם הרופאים, אותם אנשי מקצוע שהופיעו היום בוועדות השונות בכנסת, לתת לנו את המושג במה מדובר.

אברהם מיכאלי: אבל פה יש דווקא דבר חיובי בכל הצגת הבעיה: הם גם הציגו לנו את הפתרון החיובי שיש למחלה הזאת, ובטיפול נכון נוכל, בעזרת השם, לפתור את הבעיה ולרפא את אותם חולים שחולים בזה.

אברהם מיכאלי: תודה.

חמד עמאר: תודה, חבר הכנסת אברהם מיכאלי.

חמד עמאר: אני מזמין את השרה יעל גרמן.

יעל גרמן: אדוני היושב-ראש, חברי הבודדים חברי הכנסת, אני רוצה לברך את חוליו בורמן, מנכ"ל עמותת "חץ", ארגון ישראלי לבריאות הכבד, שנמצא אתנו ובאמת היה מיוזמי היום הזה.

יעל גרמן: אבל אני רוצה לברך ולהודות לחבר הכנסת מיכאלי, שיוזם כל כך הרבה יוזמות בכלל, בנושאים רבים, ובפרט בנושאים הקשורים בבריאות – אז תודה.

יעל גרמן: ההתמודדות עם מחלה ממושכת, כרונית, היא תמיד מורכבת ורבת-פנים, והיא דורשת משאבים, גם אישיים וגם מערכתיים.

יעל גרמן: המצב מאתגר יותר במקרה של הפטיטיס C, כי מדובר במחלה זיהומית שגורם נגיף, אבל היא סמויה, לרוב, בשלב הראשוני שלה, של ההדבקה, ולעתים קרובות היא לא תאובחן כלל.

יעל גרמן: הזיהום הופך למחלה כרונית באחוז גבוה של הנדבקים, ואז נוצרים גם סיבוכים וקשיים המתמשכים לאורך החיים.

יעל גרמן: בישראל, המחקרים העדכניים מעריכים את שיעור הנשאות של נגיף ההפטיטיס C באוכלוסייה הכללית כעד 2%, כלומר 170,000–180,000 נשאים.

יעל גרמן: אבל מתוכם רק כ-30,000 נשאים ידועים כיום.

יעל גרמן: 2% מהאוכלוסייה הכללית הם שיעור משמעותי ובעל השלכות רוחביות על מערכת הבריאות לאורך שנים רבות.

יעל גרמן: בקבוצות עם הסיכון הגבוה יותר לחשיפה שיעור נשאות הנגיף יכול להגיע גם ל-3% ואף ל-5%, כפי שחברי חבר הכנסת מיכאלי הזכיר, וזאת האוכלוסייה שעלתה מברית-המועצות לשעבר, ששם אחוז הנשאות מגיע ל-5%, ואנחנו מעריכים ש-50%–65% מבין חולי ההפטיטיס C הם עולים מברית-המועצות לשעבר.

יעל גרמן: חשוב מאוד לדעת את זה, להיות מודעים לנושא.

יעל גרמן: על רקע מורכב זה, משרד הבריאות נרתם להוביל מאבק מורכב במחלה ובסיבוכיה הקשים בישראל.

יעל גרמן: המשרד, בראשות ראש שירותי בריאות הציבור פרופסור איתמר גרוטו, נרתם לקשור את הקצוות הרבים בתחום כדי שתהיה תוכנית מגובשת וסדורה, תוכנית לאומית, למיגור המחלה.

יעל גרמן: זוהי בראש ובראשונה תוכנית לאיתור החולים – לטיפול, מעקב ומניעת סיבוכים.

יעל גרמן: השלב הראשון עוסק באיתור החולים.

יעל גרמן: השלב הזה כולל כאלה שלא אובחנו עדיין ושרבים מהם ממעמד סוציו-אקונומי נמוך ומוחלש ואינם מודעים בכלל לכך שהם עלולים להיות חולים.

יעל גרמן: לאחר איתורם, משרד הבריאות מסייע במעקב רב-מקצועי, במתן טיפולים מסודרים, ובפרט במניעת סיבוכים ארוכי טווח.

יעל גרמן: לצורך זה אנו מובילים מפגשים רב-מקצועיים של מיטב המומחים בארץ בתחום הכבד, בשיתוף עם נציגי החולים, בשיתוף עם העמותה, בשיתוף עם יועצים, ועם ניסיון מתוכניות דומות בחו"ל, וכל זה כמובן תוך התגייסות ותמיכת אנשי מקצוע של המשרד, החל מבריאות הציבור, אפידמיולוגיה, וכלה במינהל הטכנולוגיות הרפואיות.

יעל גרמן: הקמנו צוותי עבודה רב-מקצועיים עם משימות מוגדרות, ובימים אלה מסתיימת עבודתם.

יעל גרמן: הצוותים ממליצים על עקרונות תוכנית הסקירה הארצית לאיתור החולים, על הערכת המשאבים הדרושים למערכת ליישום התוכנית ועל הפעלת תוכניות מתמשכות, זאת כדי להעלות את המודעות של הציבור למחלה, להעלות את המודעות של הציבור לדרכי מניעתה, ובעיקר להנגיש את הטיפול, לאפשר את הטיפול בקרב אותן אוכלוסיות בסיכון גבוה, שציינו אחת מהן.

יעל גרמן: יותר מכך, הגברת העיסוק בנושא בציבור הרחב, ההצפה במידע אמין ונגיש בחסות מסגרת גג של תוכנית לאומית, יועילו להפחתת הסטיגמה סביב המחלה, להפחתת הפחד מהבדיקות – ואתה דיברת עליו, חבר הכנסת מיכאלי – ויביאו לכך שאנשים יבואו, ייבדקו ולא יירתעו מטיפול רפואי נחוץ.

יעל גרמן: הטיפול במחלה מורכב מאוד.

יעל גרמן: למעשה, עד לאחרונה אפשרות הטיפול היחידה הייתה טיפול תרופתי לא פשוט, שניתן דרך הווריד, עם ריבוי יחסי של תופעות לוואי קשות מאוד, שדורש נוכחות, ומעקב מתמשך אחר החולים במרכזים מיוחדים – וזו אולי עוד אחת הסיבות לכך שאנשים נמנעו מלגלות ולאחר מכן מלקבל את הטיפול הקשה.

יעל גרמן: גם שיעורי ההצלחה בריפוי המחלה עד היום, קרי, היעלמותו של הנגיף מהגוף, היו בינוניים, ונדרשו טיפולים חוזרים בשיעור לא קטן.

יעל גרמן: אבל לאחרונה אירעה פריצת דרך מדעית, קוראים לזה אפילו נס, בתחום הטיפול במחלה.

יעל גרמן: בזכות טיפולים חדשניים שניתנים בטבלייה אחת ליום במשך כמה שבועות בלבד, ניתן להגיע כיום לריפוי מוחלט של הפטיטיס C ובאחוזים גבוהים.

יעל גרמן: אין כמעט תקדים לכך, עד היום, של ריפוי מחלה נגיפית כרונית.

יעל גרמן: זהו אמצעי מתקדם, שפותח לנו חלון הזדמנויות למיגור המחלה ממש בעתיד הקרוב – הנראה לעין.

מיקי לוי: – – –

חמד עמאר: תודה, סגן השר.

מיקי לוי: סליחה, אני מתנצל.

יעל גרמן: אתה מתרגש – מהמחלה.

יעל גרמן: לאור כל זאת, יתרונותיה של תוכנית לאומית כוללת וסדורה ברורים ומבורכים יותר מאי-פעם.

יעל גרמן: כעת המאבק שלנו במחלה עובר לשלב היישום הלא-פשוט, ובעיקר הבטחת משאבים מספיקים וקבועים, שיהיו למעשה המפתח להצלחת התוכנית.

יעל גרמן: אנחנו נפעל ביחד, ביחד עם נציגי החולים והמומחים הרפואיים כאחד, ביחד עם אותן ועדות שתהיינה מוכנות לעזור לנו, ביחד עם אותן עמותות שפועלות כבר בשטח.

יעל גרמן: ויהיה עלינו להבטיח הקצאה ייעודית למימון התוכנית לשנים הקרובות.

יעל גרמן: למעשה, המסלול הלא-מובן-מאליו של היכולת לזהות את החולים בתמונה ארצית כוללת, להכניסם לתוך מסלול ומעקב קבוע, לעקוב אחריהם בצוות רב-מקצועי תומך, לשלב את זה עם טיפול תרופתי חדשני מהדור האחרון, צפוי לחסוך למדינת ישראל כספים רבים.

יעל גרמן: לדוגמה, ירידה בצורך בהשתלות כבד, כאשר עלות משוקללת ישירה של השתלה אחת היא למעלה ממיליון שקל, וכן טיפולים לסרטן הכבד הקטלני, וציינו כאן באמת את האחוזים מבין החולים שעלולים לחלות בזה – 5% מהנשאים.

יעל גרמן: כל זאת מעבר לרווחים האישיים הצפויים לכל חולה מטופל: בבריאותו הגופנית והנפשית, באורך חייו, באיכות חייו, וכמובן גם באיכות חיי משפחתו.

יעל גרמן: אבל אנחנו חייבים להבין: הטיפול החדש פורץ הדרך שאנחנו מדברים עליו הוא יקר ביותר, והוא יקר בעיקר מפני שהוא נמצא בשנים הראשונות לשיווקו.

יעל גרמן: להערכתנו, אנחנו נצטרך להשקיע בין 200 מיליון ל-30 מיליארד שקל בשנה, אם נרצה באמת לטפל בכל ה-30,000.

יעל גרמן: 200 מיליון זה במידה שנרצה לטפל רק ב-1,000, ו-30 מיליארד – במידה שנטפל בכל ה-30,000, מפני שכל טיפול עולה בין 200,000 שקל ל-400,000 שקל.

יעל גרמן: ברור שהמדינה לא תוכל לשאת בכספים הגדולים האלו.

יעל גרמן: אבל אנחנו מאוד מקווים שהמחירים ירדו ושכן נייעד בהדרגה את הסכומים – לא נוכל לכל החולים, אבל יכול להיות שנמצא את אותם חולים שלהם יש סיכוי רב יותר אם יקבלו את התרופה באמת להחלים, נמצא איזשהם קריטריונים למי כן ולמי לא, כי ברור שלא כולם יוכלו לקבל.

יעל גרמן: אנחנו נצטרך למצוא דרכים יצירתיות ולהפעיל הרבה מאוד נחישות כדי לגייס את המשאבים הדרושים עבור החולים כבר בשנים הקרובות.

יעל גרמן: לסיכום – – –

נסים זאב: זה הוכח?

נסים זאב: סליחה – – –

יעל גרמן: כן.

נסים זאב: זה הוכח.

יעל גרמן: כן.

יעל גרמן: תרופה מוכחת.

נסים זאב: – – –

יעל גרמן: היא ממש נחשבת לנס רפואי, והיא נדירה, אבל היא מביאה לריפוי מוחלט של המחלה, לא יאומן.

יעל גרמן: אבל היא עולה מאות אלפים לטיפול של בן-אדם אחד.

יעל גרמן: ואם אנחנו מדברים על עשרות אלפים אז זה עשרות מיליארדים.

יעל גרמן: אבל אנחנו לא מתייאשים.

יעל גרמן: יש לנו כבר אופק, יש אור בקצה המנהרה.

יעל גרמן: ואנחנו מקווים מאוד שנוכל להשיג תוצאות ראשוניות חיוביות, קודם כול של התוכנית הלאומית לאיתור וטיפול בחולים.

יעל גרמן: אני בטוחה שנוכל להתגאות בהישגים שלנו במלחמה מול המחלה גם ברמה העולמית, ובכך לשמש דוגמה חלוצית, שעוד יהיה אפשר ללמוד ממנה.

יעל גרמן: תודה.

חמד עמאר: מה את מציעה?

נסים זאב: אפשר הצעה?

יעל גרמן: אין לי, אין לי.

יעל גרמן: אני חושבת שזה צריך להגיע לוועדה לדיון.

יעל גרמן: אני חושבת שבוועדה, ועדת העבודה, הרווחה והבריאות, חייבים להופיע גם אנשי – –

חמד עמאר: אז להעביר?

יעל גרמן: – – העמותה, גם חולים וגם עמותות.

יעל גרמן: צריך באמת ביחד להיות נחושים כדי למצוא את המשאבים.

יעל גרמן: המשאבים זה המפתח.

יעל גרמן: איתור, טיפול ומשאבים.

נסים זאב: אפשר הצעה אחרת?

חמד עמאר: בבקשה.

נסים זאב: אדוני היושב-ראש, כבוד השרה, ראשית, אני רוצה להודות לחבר הכנסת מיכאלי שלקח את זה על עצמו.

נסים זאב: אני לראשונה שמעתי על המחלה לפני כמה שנים – –

חמד עמאר: כבוד השרה, את יכולה לרדת.

יעל גרמן: תודה.

נסים זאב: – – כאשר פנה אלי אדם בבעיה מסוימת ואמר לי שחמישה מבני משפחתו נפטרו מהמחלה הזו.

נסים זאב: ושאלתי אותו, לא היה ידוע לי מה זה.

נסים זאב: הוא אומר לי: זה גנטי.

נסים זאב: ואני רוצה לדעת מכבוד השרה אם יש לזה השלכה גנטית.

נסים זאב: חמישה מבני משפחה אחת נפטרו מאותה מחלה.

יעל גרמן: אין לי תשובה ואני לא יודעת, אבל אני יכולה לומר לך שההשערה יכולה להיות שהייתה הדבקה.

יעל גרמן: זוהי מחלה שמדביקה.

נסים זאב: מדביקה.

יעל גרמן: מחלה מדביקה.

נסים זאב: מחלה מדביקה.

נסים זאב: אבל הוא טען – – –

יעל גרמן: אם היו – – – נסיבות מסוימות.

נסים זאב: מאה אחוז.

יעל גרמן: אבל זה בדיוק – – – אני חושבת שחבר הכנסת מיכאלי דיבר על כך שזה לא רק מסכן את המטופל, את החולה, אלא מסכן גם את סביבתו.

נסים זאב: אוקיי.

נסים זאב: אז זהו, מה שקרה כאן זה שחמישה אחים, אדוני היושב-ראש, נפטרו מהמחלה הזו.

נסים זאב: גם הוא התחיל ללקות במחלה, ואמר לי: אני יודע שאני, אין לי סיכוי להמשיך לחיות.

נסים זאב: אני מדבר אתך כאדם רגיל, אני נראה אדם בריא, אבל אני יודע שעוד שנתיים אני לא בין החיים.

נסים זאב: והוא היה אסיר, אגב, באותה תקופה, והוא פנה אלי כדי לקבל שחרור מסוים, שאני אעזור לו.

נסים זאב: אני לא זוכר אם היה מיקי בזמנו – אני, את זה אני לא זוכר, איזו תקופה הייתה.

נסים זאב: אבל אני רוצה לומר: אני קודם כול שמח מאוד לשמוע שיש את האור בקצה המנהרה, וכל הבעיה היא רק כספית.

נסים זאב: אני מאמין במה שהשרה אמרה, שבמהלך השנים בכל דבר המחירים יורדים.

נסים זאב: ולצערנו הרב, ריבוי המחלות וריבוי החולים מחייבים גם ריבוי תרופות, וכתוצאה מכך גם העלויות יורדות.

נסים זאב: יישר כוח.

נסים זאב: אני מאוד מאוד שמחתי לשמוע את התשובה של השרה.

נסים זאב: זה עשה לי מאוד, איך אומרים, נחת רוח לראות שיש תרופה למחלה הזו.

נסים זאב: כי רק לפני מספר שנים, אני אומר, זו הייתה מחלה חשוכת מרפא, וכל מי שחלה בה ידע שזה יותר גרוע מסרטן.

חמד עמאר: תודה רבה, חבר הכנסת נסים זאב.

חמד עמאר: אנחנו נעבור להצבעה.

חמד עמאר: מי שמצביע בעד – להעביר את זה לוועדת העבודה והרווחה.

חמד עמאר: מי שמצביע נגד – להסיר מסדר-היום.

חמד עמאר: בבקשה להצביע.

חמד עמאר: הצבעה מס' 4 בעד ההצעה להעביר את הנושא לוועדה – 10 נגד – אין נמנעים – אין ההצעה להעביר את הנושא לוועדת העבודה, הרווחה והבריאות נתקבלה.

חמד עמאר: בעד – 10, אין נמנעים, אין מתנגדים.

חמד עמאר: ההצעה תעבור לוועדת העבודה, הרווחה והבריאות.

חמד עמאר: [רשומות (הצעות חוק, חוב' כ/579).

חמד עמאר: ]

חמד עמאר: אנחנו עוברים לנושא הבא: הצעת חוק המכר (דירות) (הבטחת השקעות של רוכשי דירות) (תיקון מס' 8) (התחדשות עירונית), התשע"ה–2014, קריאה ראשונה.

חמד עמאר: יציג חבר הכנסת מאיר שטרית.

חמד עמאר: בבקשה.

מאיר שטרית: תודה, אדוני.

מאיר שטרית: אדוני היושב-ראש, רבותי חברי הכנסת, הצעת החוק הזו כבר הוצגה בכנסת לקריאה טרומית, אושרה בתמיכת הממשלה, נדונה בוועדת הפנים והגנת הסביבה של הכנסת ואושרה לקריאה ראשונה כפי שהיא מוגשת לשולחן הכנסת.

מאיר שטרית: אני רוצה רגע, ראשית, להגיד תודה לכל השותפים שלי להצעת החוק: חבר הכנסת שמעון אוחיון, חברת הכנסת עליזה לביא, חבר הכנסת איציק שמולי, חבר הכנסת ניצן הורוביץ, חבר הכנסת דב חנין, חבר הכנסת נסים זאב, חברת הכנסת רינה פרנקל וחבר הכנסת אורי מקלב.

מאיר שטרית: כולם יבואו על הברכה.

מאיר שטרית: הצעת החוק, אדוני היושב-ראש, נועדה להבטיח את זכויותיהם של אלה שנמצאים בתוכנית פינוי-בינוי או בתמ"א 38, שבה הורסים את הבניין כולו ובונים בניין חדש.

מאיר שטרית: עד הצעת החוק המוגשת היום, אדוני, אין בעצם חובה על היזם שרוצה לקחת בניין ישן, להרוס אותו ולבנות במקומו בניין חדש – זה יכול להיות בניין, יכולה להיות שכונה שלמה – אין עליו חובה להבטיח את הזכויות של הדיירים שאתם הוא חותם הסכם.

מאיר שטרית: מה קורה במציאות?

מאיר שטרית: בשפה פשוטה, כאשר אדם עושה הסכם כזה עם הדיירים הוא צריך להגיע להסכם עם כל הדיירים בבניין כי הם צריכים לעזוב את הבתים שלהם, לעבור לגור בדירה בשכירות שהיזם מעמיד לרשותם, ואז היזם, אחרי שכולם עברו לגור בדירה בשכירות והוא משלם את השכירות, הוא הורס את הבניין ומתחיל לבנות בניין חדש; כמובן בניין יותר גדול.

מאיר שטרית: כשעושים פינוי-בינוי, אם בבניין יש 20 דיירים, הוא יבנה בניין של לפחות 40 דיירים, גם בקומות יותר גבוהות, כך שתהיה לו כדאיות כלכלית – בדרך כלל היחס הוא 3:1, 4:1 – כדאיות כלכלית לבנות את הבניין.

מאיר שטרית: עכשיו, יוצא מצב די מגוחך: אותם אנשים שנתנו לו את הבית שלהם ואת הזכויות שלהם בקרקע ועברו לגור בשכירות, הם עכשיו צריכים להתפלל כל יום שהקבלן הזה לא יקרה לו כלום, שהפרויקט יצליח, שהוא יגמור את הבניין עד הסוף, והם אכן יקבלו דירה חדשה.

מאיר שטרית: אבל מה אם חלילה קורה משהו לקבלן?

מאיר שטרית: מה קורה אם הוא פושט רגל, אם הוא נהיה חולה ודברים מסתבכים, או חלילה קורה לו אסון?

מאיר שטרית: הדייר נשאר בלי כלום ביד.

מאיר שטרית: הוא כבר עזב את הדירה שלו, הוא גר בדירה בשכירות, ואין לו לאן לחזור.

מאיר שטרית: לעומת זאת, אדם שקונה דירה באותו בניין, והוא לא היה דייר קודם, על-פי חוק המכר הוא מקבל מהיזם ערבות בנקאית מלאה לכל תשלום שהוא משלם מהרגע הראשון.

מאיר שטרית: זאת אומרת, אותו אדם, אם חלילה קורה משהו לקבלן, או שהקבלן פושט רגל, הכסף שלו מובטח.

מאיר שטרית: הוא יכול לגשת לבנק שנתן לו את הערבות הבנקאית ולקבל את הכסף שלו בחזרה ולקנות דירה אחרת.

מאיר שטרית: הצעת החוק, אדוני, באה לתקן את המצב הזה.

מאיר שטרית: הצעת החוק קובעת, שכאשר יזם עושה פרויקט פינוי-בינוי, או פרויקט במסגרת תמ"א 38 שבו הורסים את הבניין כולו, לא רק מוסיפים אגף, הוא לא יכול להתקשר עם אדם, דייר מאלה, אלא אם כן הוא מעמיד לרשותו ערבות בנקאית על-פי חוק המכר בשווי של הדירה החדשה שהוא צריך לקבל.

מאיר שטרית: כי בדרך כלל מפנים דירה ישנה, נגיד שהדירה היא רק 50 מטר ושווה 200,000 דולר, והדירה החדשה שהוא יקבל תהיה שווה 500,000 דולר – הערבות צריכה להינתן לדייר בגובה של 500,000 דולר.

מאיר שטרית: מדוע?

מאיר שטרית: כי הזכויות בקרקע שעליה בונה הקבלן את הבניין הן הזכויות שלו, והוא בעצם מכר אותן, נתן אותן לקבלן בתמורה לזה שמחר הוא יקבל דירה חדשה.

מאיר שטרית: תוכניות פינוי-בינוי, אדוני היושב-ראש, הן פוטנציאל עצום לתוספת דירות במדינה כדי להקל את מצוקת הדיור.

מאיר שטרית: יש שכונות שלמות שנבנו בשנות ה-50 וה-60 בבזבוז קרקע מוחלט.

מאיר שטרית: אז הגישה הייתה: בונים בלוק – אני מכיר את זה מהעיר שלי, מיבנה – 50 דירות בבלוק, יש חצר לפניו ומאחוריו, אין חניות כמובן – למי הייתה מכונית?

מאיר שטרית: לא היו חניות – אז עושים גינה, יעני.

מאיר שטרית: ובגינה לפעמים מגדלים תרנגולות, מגדלים כל מיני, קושרים כבש.

מאיר שטרית: בשנות ה-50 וה-60 היו חיים אחרים לגמרי.

מאיר שטרית: ולא ניצלו ממש את הקרקע כדי לבנות את המקסימום שאפשר, עם גנים וכן הלאה.

מאיר שטרית: היום אתה בא לשכונה כזאת, אתה רוצה לפנות אותם, אתה יכול לבנות על אותה קרקע מאות יחידות דיור חדשות, באותו שטח, עם חניות, עם הכול, ולהגדיל את מצאי הדיור, את ההיצע של הדיור.

מאיר שטרית: אחת הסיבות המרכזיות לכך שתוכניות פינוי-בינוי לא עובדות, או עובדות מעט מאוד, היא העובדה, לצערי, שהדיירים לא מאמינים לקבלן שבאמת הוא מוציא אותם מהבית ובסוף הם באמת יגיעו לדירה.

מאיר שטרית: וחלק מחוסר האמון זה הוא מפני שאין להם ערבות בנקאית.

מאיר שטרית: אני חושב שהחוק הזה מגדיל בצורה מאוד משמעותית את הביטחון של הדייר כשהוא בא לחתום עם הקבלן או עם היזם הסכם שבו הוא נותן לו את הדירה שלו ואת זכויות הקרקע שלו; ואז הוא בטוח.

מאיר שטרית: לא חשוב מה יקרה לקבלן, תמיד הוא יוכל לפדות את הערבות שלו על מלוא ערך הדירה החדשה שהוא היה צריך לקבל ולקנות דירה אחרת במקום אחר.

מאיר שטרית: אני חושב שהדבר הזה יסייע להריץ את תוכניות הפינוי-בינוי במדינת ישראל, להרחיב אותן.

מאיר שטרית: איפה שאתה לא מסתובב במדינה ואתה רואה את הבתים, השכונות הישנות – אפשר בשכונות האלה לבנות הרבה הרבה יותר, בניצול קרקע הרבה יותר גבוה, מקסימלי, ואפילו עם הרחבה של שטחי גינון ושטחי ציבור וחניות שאין היום במקומות הללו.

מאיר שטרית: איפה שאתה מסתובב אתה רואה את זה.

מאיר שטרית: אתה יכול לראות בקטמון הישנה בירושלים, בקריית-היובל בירושלים – איפה שאתה מסתובב – ביבנה, בכל ערי הפיתוח ללא שום ספק, באשדוד, באשקלון: יש מאות בניינים ישנים שיושבים על קרקע ענקית שאינה מנוצלת כהלכה מבחינת תכנון ובנייה.

מאיר שטרית: אז אנשים היו לא כאלה greedy, שרצו עוד ועוד זכויות בנייה; הסתפקו במה שמשרד השיכון הציע בזמנו.

מאיר שטרית: אני חושב, אדוני היושב-ראש, שלדבר הזה יש חשיבות עצומה, הן לתמ"א 38 והן לנושא פינוי-בינוי – דבר שיכול ליצור באמת מלאי דירות הרבה יותר גדול ולשכנע את הדיירים לחתום.

מאיר שטרית: אני גם רוצה להגיד תודה למי שהביא לידיעתי את העובדה שהדבר הזה לא פתור, לעורך-דין אברהם ללום ממשרד עמית-פולק-מטלון ושות'.

מאיר שטרית: הוא הביא לידיעתי את העובדה הזאת, מלשכת עורכי-הדין, הביא לידיעתי שאין באמת היום פתרון לעניין הזה.

מאיר שטרית: והסתבר, אגב, שהיו כבר משפטים של דיירים שפינו אותם מהבית והם לא קיבלו את הבית, ובבית-המשפט קבעה השופטת בתום הדיון שבאמת היה ספק.

מאיר שטרית: יש שלוש זכויות לפיצוי: האם זה גובה הבית הישן, האם זה גובה הבית החדש, האם זה רק 85% מהממוצע.

מאיר שטרית: זאת אומרת, היו כבר דיונים משפטיים, ואנשים הסתבכו עם העניין הזה.

מאיר שטרית: ולכן הצעת החוק הזאת, אדוני, אני חושב שהיא מביאה ברכה רבה להרבה מאוד אנשים שעד היום היו בספק ולכן סירבו לחתום, ואני מאמין שהדבר הזה יתרום תרומה גדולה מאוד לקידום תוכניות של פינוי-בינוי.

מאיר שטרית: מותר להוסיף עוד משהו: הייתי שר השיכון בשנים 2006–2007, וראיתי אז, מצאתי שמשרד השיכון מימן כבר 100 תוכניות בינוי בהיקף של 100 מיליון שקל.

מאיר שטרית: משרד השיכון היה מממן אז את כל התוכניות: את האדריכל, את המתכנן, את המנהל של הפרויקט הזה – הכול על חשבון משרד השיכון, העיריות – אפס.

מאיר שטרית: ואף תוכנית בינוי-פינוי לא יצאה אל הפועל.

מאיר שטרית: התחלתי לברר מה הסיפור, וזה נורא פשוט להבין.

מאיר שטרית: ברור שאם העירייה לא שותפה להוצאות, אין לה עניין לקדם את זה.

מאיר שטרית: לכן אני שיניתי את החוק, את הכללים.

מאיר שטרית: היום הכללים קובעים מה שקבעתי אז, שכשמשרד השיכון מכין תוכנית פינוי-בינוי בעיר מסוימת, העירייה חייבת להשתתף במימון של כל העלויות לפי מצבה הכלכלי, מ-30% ועד 10%.

מאיר שטרית: אין חינם.

מאיר שטרית: המשמעות היא שאם ראש עיר רוצה באמת תוכנית פינוי-בינוי, הוא צריך להשקיע את כספו, הוא צריך להירתם לזה ולפעול יחד עם משרד השיכון כדי להזיז את זה, אחרת זה לא יזוז.

מאיר שטרית: לראש עיר יש השפעה גדולה מאוד על היכולת להניע אנשים.

מאיר שטרית: כששמעתי, בשמחה הצעתי – חשבתי אז, אדוני היושב-ראש – כיוונתי כנראה לדעת גדולים.

מאיר שטרית: לא נשארתי במשרד השיכון, רק שנה, ולכן לא יכולתי לגמור את העניין.

מאיר שטרית: חשבתי אז להקים חברה ממשלתית, שכל תפקידה יהיה לעשות תוכניות פינוי-בינוי.

מאיר שטרית: למה?

מאיר שטרית: כי אם הממשלה עושה תוכנית פינוי-בינוי, והאנשים חותמים עם הממשלה, הממשלה אף פעם לא תפשוט רגל, לאנשים יש אמון בממשלה, בצד הכלכלי שלה, והם היו חותמים בקלות, כי הם יודעים שהממשלה בסוף אכן תיתן להם את הדירה המובטחת.

מאיר שטרית: אני שמח על כך שמשרד האוצר החליט להקים רשות לפינוי-בינוי.

מאיר שטרית: אז יכול להיות שזה ייקח יותר זמן, אבל על כל פנים הרעיון הוא טוב.

מאיר שטרית: אני חשבתי אז על חברה ממשלתית.

מאיר שטרית: אני חושב שגם רשות יכולה להיות טובה, אם היא תפעל נכון, כי רשות היא ממשלתית ואז יש אחריות של הממשלה עליה, ולכן האמון של הציבור יכול להיות יותר גדול, ושוב – לקדם את הפינוי-בינוי הלאה.

מאיר שטרית: שם, אדוני, טמון פוטנציאל ענק – בלי להוסיף, לשווק קרקעות נוספות – לדעתי, לבנות לא 20,000–30,000 דירות; אני חושב שהמדינה יכולה, במימוש נכון של התוכניות האלה, אפשר לבנות בארץ תוספת של עשרות, ואני לא מגזים, עשרות-אלפי דירות.

מאיר שטרית: 30,000, 40,000, 50,000 דירות בשטחים הקיימים, בלי לבזבז שום שטח נוסף, על קרקע שהיא זולה, כיוון שממילא תוכניות פינוי-בינוי – אני מקווה שאדוני יודע – הפרס הגדול של היזמים הוא שהם פטורים לחלוטין ממס השבחה.

מאיר שטרית: זאת אומרת, היה לך בניין של ארבע קומות, אתה בונה 20 קומות, אתה לא משלם מס שבח.

מאיר שטרית: לכן, גם ערך הקרקע פר-דירה יוצא יותר זול, ואז אין שום סיבה בעולם שמחיר הדירות יהיה גבוה.

מאיר שטרית: לכן, אדוני סגן שר האוצר, אם קמה רשות כזאת באוצר, אחד הדברים שצריכים להקפיד עליו זה המחיר הסופי של הדירה.

מאיר שטרית: זאת אומרת, שהקבלן לא יהפוך את הקרקע לנכס שעולה פי-עשרה, אלא מחיר הקרקע צריך להיות מוכתב כחלק מהפרויקט, כדי שהוא לא יעלה לשמים.

מאיר שטרית: צריך פיקוח, לקבוע מחיר מטרה בדירות הללו, כדי להבטיח באמת שאנשים יוכלו לקנות דירה בארץ.

מאיר שטרית: אני אבקש מחברי הכנסת לתמוך בהצעת החוק הזאת, להחזיר אותה לוועדת הפנים ולהעביר אותה לקריאה שנייה ושלישית.

מאיר שטרית: תודה, אדוני.

חמד עמאר: תודה, חבר הכנסת מאיר שטרית.

חמד עמאר: הצעת חוק מאוד טובה.

חמד עמאר: אני מקווה שתקדם את הנושא.

חמד עמאר: אנחנו עוברים לרשימת הדוברים.

חמד עמאר: חבר הכנסת נסים זאב.

אלעזר שטרן: הוא לא מוכן.

חמד עמאר: חבר הכנסת נסים זאב, אתה אחרון הדוברים.

דב ליפמן: לא, הוא גם הראשון.

נסים זאב: ראיתי רשימה ארוכה שם.

חמד עמאר: אתה אחרון הדוברים.

חמד עמאר: אני לא הייתי קורא לך אם לא היית אחרון הדוברים.

נסים זאב: אדוני היושב בראש, כנסת נכבדה, הצעת החוק היא הצעה נהדרת, ויבורך חבר הכנסת מאיר שטרית.

נסים זאב: אני שותף להצעת החוק הזאת, ואני רוצה לומר שמעשים בכל יום, אנחנו מכירים הרבה מקרים.

נסים זאב: למשל, אני זוכר את הקבלן יונה, שבזמנו פשט רגל.

נסים זאב: 130 דיירים, ולמעלה מהמספר הזה אפילו, חיפשו את דירותיהם ולא מצאו.

נסים זאב: קורים מקרים, לאו דווקא בפינוי ובינוי, מה שאנחנו כרגע מעלים בהצעת החוק הזאת, שאנשים בתום לב משלמים את מיטב כספם, סומכים על הקבלן, ופתאום הקבלן פושט רגל או שפושט את העור של האנשים ובורח אפילו מהארץ, ואנשים פשוט תלויים ועומדים.

נסים זאב: חברי מאיר שטרית, צריך להבין שתמ"א 38 לא הוכיחה את עצמה עד הרגע הזה; אני אסביר גם למה.

נסים זאב: ההצעה הזאת לא קשורה לתמ"א.

נסים זאב: ההצעה הזאת היא בעצם הצעה חלופית לתמ"א 38.

נסים זאב: מדוע?

נסים זאב: למה זה מסרבל את העניין?

נסים זאב: אני אתן דוגמה.

נסים זאב: מישהו גר בקומה ראשונה, ופתאום אומרים: צריך לעשות חיזוקים בבניין וצריכים להעמיד עוד קירות ועוד עמודים, ופתאום הוא רואה שהחנות שלו לא קיימת, או קומת המרתף שלו – בעצם, כתוצאה מהבינוי והחיזוק של הבניין הוא מפסיד את הבית שלו.

נסים זאב: יש התנגדות.

נסים זאב: קשה מאוד לשכנע בתמ"א.

נסים זאב: אלא אם כן ההצעה הזאת באה ואומרת – וכמובן, היא קשורה לאותן הבטחות ולאותם ביטחונות, לא רק על-ידי הקבלן, אלא הלכה למעשה.

נסים זאב: כשאדם יודע שיש ביטחונות כספיים שמונחים בצד, והוא יודע שמחר הוא יקבל את כספו בכל מקרה – הוא יעשה את זה.

נסים זאב: אם לא, הוא לא יעשה את זה.

נסים זאב: לכן, אני אומר לכם, כל התוכניות היפות שנמצאות בגניזה של המחוקק פה, שרוצות להיטיב עם האנשים – האנשים לא מאמינים לאותן הטבות, כי הם חוששים מאוד שבסופו של דבר זה לא יקרה.

נסים זאב: דבר נוסף, אדוני היושב-ראש, ובזה אני אסיים: אתה דיברת על מס שבח, שהם פטורים ממנו, ואנחנו מאפשרים בניית רב-קומות כדי להיטיב עם האנשים.

נסים זאב: אני מקווה שזה לא יהיה "תוכנית שג'אעיה" בתוך מרכז העיר.

נסים זאב: אני אתן לך דוגמה: פינו את "תנובה".

נסים זאב: מי שעובר היום ליד "תנובה" רואה בניינים כאלה – אתה לא יודע מאיפה היצירה הזאת בכלל.

נסים זאב: פרשת "הולילנד" היא קטנה ליד הבניינים שנבנים היום ב"תנובה" אחד בתוך השני.

נסים זאב: אפילו לא צריך לחפש את השכן, אתה רק יוצא למרפסת ואתה קורא לו.

נסים זאב: כל בניין – 20 קומות, 25 קומות.

נסים זאב: אני אומר לך – בתוך 3, 4 דונם הולכים לאכלס למעלה מ-5,000 איש.

נסים זאב: זה פשוט לא ייאמן.

נסים זאב: איפה הפיקוח שלנו בעניין הזה?

נסים זאב: אני מבין שעיריית ירושלים לארג'ית: כל מי שמבקש תוכנית לגובה נותנים לו, כי אוהבים אנשים גבוהים ובניינים גבוהים.

נסים זאב: אבל זה צריך להיות במבחן של ועדת התכנון, של הוועדה המחוזית, וצריך גם לתת את ההגבלות הארכיטקטוניות כדי שהעיר הזאת לא תהיה מכוערת, ושזה יהיה ברמה סבירה.

נסים זאב: אני זוכר שבזמנו הייתה הצעת חוק להגביל את הגובה של בניינים בירושלים מארבע קומות שהיה נהוג לשמונה קומות.

נסים זאב: תעשה 12 קומות, אבל אל תעשה 20 ו-25.

נסים זאב: תודה, אדוני.

חמד עמאר: תודה לחבר הכנסת נסים זאב.

חמד עמאר: אנחנו עוברים להצבעה.

חמד עמאר: נא להצביע.

חמד עמאר: הצבעה מס' 5 בעד ההצעה להעביר את הצעת החוק לוועדה – 11 נגד – אין נמנעים – אין ההצעה להעביר את הצעת חוק המכר (דירות) (הבטחת השקעות של רוכשי דירות) (תיקון מס' 8) (התחדשות עירונית), התשע"ה–2014, לוועדת הפנים והגנת הסביבה נתקבלה.

חמד עמאר: בעד – 11, אין נמנעים, אין מתנגדים.

חמד עמאר: הצעת החוק עברה בקריאה ראשונה, ותחזור לוועדת הפנים והגנת הסביבה.

חמד עמאר: הכרזה לסגן מזכירת הכנסת.

נאזם בדר: ברשות יושב-ראש הישיבה, הנני מתכבד להודיעכם, כי הונחו היום על שולחן הכנסת – לקריאה שנייה ולקריאה שלישית: הצעת חוק שוויון ההזדמנויות בעבודה (תיקון מס' 22), התשע"ה–2014, שהחזירה ועדת העבודה, הרווחה והבריאות; הצעת חוק הפסיכולוגים (תיקון מס' 7), התשע"ה–2014, שאף היא הוחזרה מוועדת העבודה, הרווחה והבריאות.

נאזם בדר: תודה.

חמד עמאר: תם סדר-היום.

חמד עמאר: הישיבה הבאה תתקיים מחר, יום רביעי, ד' בכסלו התשע"ה, 26 בנובמבר 2014, בשעה 11:00.

חמד עמאר: ישיבה זו נעולה.